Náročnú dvanástu etapu vyhral Bardet, Froome stratil žltý dres

Fabio Aru v celkovom poradí predstihol Christophera Frooma.

12. etapa (Pau - Peyragudes, 214,5 km): Poradie po 12. etape: PEYRAGUDES. Francúzsky cyklista Romain Bardet zvíťazil vo štvrtkovej dvanástej etape pretekov Tour de France 2017. Jazdec stajne AG2R mal najviac síl v tvrdom záverečnom stúpaní do Peyragudes a 214,5 kilometra dlhú trať z Pau zvládol za 5:49:38 hodiny. Na druhej priečke skončil Kolumbijčan Rigoberto Uran z tímu Cannondale-Drapac a tretiu pozíciu obsadil Talian Fabio Aru. Práve jazdec Astany sa po etape obliekol do žltého dresu, keď z neho vyzliekol doterajšieho lídra a obhajcu trofeje Christophera Froomea. Brit z tímu Sky finišoval na siedmej priečke s mankom 22 sekúnd. Aru tak má na čele šesťsekundový náskok pred Froomeom, tretí je Bardet s mankom 25 sekúnd. Na štvrté miesto sa posunul Uran (+55 s), piaty je Daniel Martin (+1:41 min). Pre Frooma je viac ako nezvyčajné, že prišiel o dres lídra. Pri predchádzajúcich troch triumfoch na Tour sa len jeden raz stalo, že prišiel o žltý dres. V roku 2015 ho najskôr získal už v tretej etape. To však bolo príliš skoro a na druhý deň si ho nechal zobrať. V polovici Tour však ešte nikdy o žltý dres neprišiel. Pre 27-ročného Arua je to prvý raz, čo je lídrom Tour. Môžem len pogratulovať víťazovi etapy Romainovi Bardetovi, ale aj Fabio Aruovi, ktorý bude v žltom. Preteky sa ešte len teraz začínajú. Kolumbijského cyklistu Urana po pretekoch potrestali 20-sekundovou penalizáciou a pokutou 200 CHF za nedovolené prijatie jedla, resp. fľaše s vodou od človeka, ktorý nebol členom jeho tímu Cannondale-Drapac. Stalo sa tak v záverečných desiatich kilometroch štvrtkovej etapy. Podľa webu Cyclingnews išlo o zamestnanca spoločnosti Cannondale, nie však tímového človeka, ktorý bol na to určený. Uran síce v celkovom poradí ostal na štvrtej priečke, na Arua ale už nestráca 35 sekúnd, ale 55 sekúnd. Rovnaký trest ako Urana postihol aj Novozélanďana Georgea Benneta. V priebežnej celkovej klasifikácii Bennettovi patrí deviata priečka s mankom 4:24 minúty na Arua. "Je to najlepšia vec, aká sa mi mohla privodiť. Etapa bola veľmi náročná a ja som veľmi vďačný svojim kolegom za to, že môžem nosiť tento dres. Nebude ľahké udržať si ho, ale urobíme všetko pre to, pred nami je ešte deväť etáp," uviedol nový líder celkového poradia Aru. Froome sa po etape nevyhováral. "Bol to náročný deň. Náš tím pracoval úžasne, ale ja som v závere nemal potrebnú silu v nohách. Jednoduché ako facka, na to neexistujú výhovorky. Záverečné stúpanie bolo brutálne, naozaj veľmi tvrdé s 20-percentnými časťami," uviedol pre Cyclingnews. "Vydal som zo seba maximum. Môžem len pogratulovať víťazovi etapy Romainovi Bardetovi, ale aj Fabio Aruovi, ktorý bude v žltom. Preteky sa ešte len teraz začínajú," dodal. Okrem Arua bol šťastný aj víťaz etapy. "Viem, aké ťažké je vyhrať etapu na Tour de France, preto je to úžasné. Mal som dobré nohy a vedel som, že musím byť trpezlivý. V závere stúpania som bol na konci so silami. Cítil som však, že mi to vyhovuje," povedal Bardet. Pelotón vo štvrtok dorazil do Pyrenejí a organizátori si pre neho pripravili náročnú etapu so šiestimi vrchárskymi skúškami. Prvé dve Cote de Capvern a Col des Ares 4. a 2. kategórie nemohli výraznejšie prehovoriť do diania v etape, no potom nasledovali ďalšie štyri. Na 140. kilometri čakal Col de Menté 1. kategórie s dĺžkou 6,9 kilometra a sklonom 8,1 percenta, o 44 kilometrov ďalej Port de Bales najvyššej kategórie dlhý 11,7 kilometra a priemerným sklonom 7,7 percenta. Po zjazde do údolia nasledovali na záverečných desiatich kilometroch ďalšie dve vrchárske prémie na Col de Peyresourde (1. kat., 9,7 km, 7,8%) a do cieľa v Peyragudes (2. kat., 2,4 km, 8,4%, maximum nad 16%). Po pár kilometroch sa od pelotónu oddelila skupina 12 jazdcov, medzi nimi boli aj Marcel Kittel a Michael Matthews, ktorí chceli zabojovať o jedinú rýchlostnú prémiu. Inak ju tvorili skúsení vrchári Stave Cummings, Diego Ulissi, či Thomas de Gendt. Vedúca skupina si postupe vypracovala približne štvorminútový náskok. Šprintérsku prémiu v Loures-Barousse vyhral Matthews (20 b) pred Kittelom (15 b). Obaja sa udržali v popredí aj na druhom kopci Col des Ares druhej kategórie a Matthews zvládol ako prvý aj Col de Menté, Kittel z vedúcej skupiny odpadol. Tá mala náskok pred pelotónom už viac ako päť minút. Na čele hlavného pola udávali tempo jazdci priebežného lídra Froomea z tímu Sky. Na úpätí Port de Bales sa z pelotónu odtrhli Maxime Bouet a Brice Feillu z tímu Fortuneo-Oscaro, ktorý nemal zastúpenie vo vedúcej skupine, a snažili sa na ňu dotiahnuť. Medzitým z nej odpadol Matthews. Na ostrom stúpaní, ktoré sa na viacerých úsekoch dostalo nad 10 percent, sa vedúca skupina roztrhala na viacero menších skupiniek. Na čele ostali Cummings a de Gendt, pelotón strácal už len niečo vyše dve minúty. Je to najlepšia vec, aká sa mi mohla privodiť. Etapa bola veľmi náročná a ja som veľmi vďačný svojim kolegom za to, že môžem nosiť tento žltý dres. Pre 20 bodov do vrchárskej súťaže si prišiel Cummings, za ním zdolali náročný kopec De Gendt a Gautier. V skupine lídra Froomea zaútočili Contador a Barguil, ale Sky si situáciu postrážil. Cummings mal na úpätí ďalšieho stúpania stále dve minúty náskok, no ten rýchlo klesal. Stíhala ho už len skupina hlavných favoritov. Froome s Aruom mali menšie problémy, keď nedobrzdili jednu zákrutu, ale obaja sa udržali na nohách. Tempo udávali stále pretekári Sky, ktorí boli v skupine až štyria, nestačili im viacerí jazdci, odpadol aj Quintana. Niekoľko sto metrov pred vrcholom Peyresourde stratil kontakt aj Contador. V záverečnom stúpaní do Peyragudes zaútočil ako prvý Bennett, po ňom v najtvrdšej pasáži Aru, ktorý si išiel pre žltý dres. V cieli ho nakoniec zdolal Bardet i Uran, ale keďže Froome zaostal a tretí Aru získal aj bonifikáciu, nakoniec sa posunul na čelo.


Ľudia utekajú pred vojnou, prenasledovaním a následkami globálneho otepľovania.

BERLÍN. Podľa štatistík Organizácie spojených národov (OSN) dosiahol počet utečencov najvyššiu hodnotu od druhej svetovej vojny. Na svete je v súčasnosti vysídlených 70 miliónov ľudí. Informovala o tom agentúra DPA. Ľudia utekajú pred vojnou, prenasledovaním a následkami globálneho otepľovania, nemecká pobočka Agentúry OSN pre utečencov (UNHCR) vyhlásila v nedeľu, deň pred Svetovým humanitárnym dňom. Organizácia detské dedinky SOS uviedla, že v roku 2018 bolo zabitých alebo zranených 12.000 detí. Ďalšie tisíce uniesli a naverbovali ako detských vojakov, pričom ďalším stovkám tisícov detí tieto udalosti spôsobili vážnu traumu. Najvyšší počet usmrtených a zranených detí bolo v Afganistane (3062), Sýrii (1854) a Jemene (1698). "A toto sú len preskúmané prípady. Toto hrozivé číslo je pravdepodobne oveľa vyššie," povedala Teresa Ngigiová, hlavná psychologička detských dediniek OSN. "A správy z posledných týždňov o mŕtvych a zranených deťoch v Sýrii, Jemene a Sudáne potvrdzujú, že utrpenie detí vo vojne a konfliktných regiónoch pokračuje aj v roku 2019," doplnila.


Americkí väzni majú zákaz čítať Orwella aj učebnice biológie

Väznice nelogicky zakazujú niektoré diela.

George Orwell, John Updike či Barack Obama. Diela týchto a aj ďalších autorov si americkí väzni neprečítajú. Organizácia PEN America tvrdí, že je k nim vo väzeniach nelogicky zamietaný prístup. Cenzúra literatúry v amerických väzniciach sa zrejme neriadi rovnakými pravidlami v celej krajine. Vo väznici na Floride zabránili odsúdeným študovať slovníky klingonského jazyka, požívaného vo filmoch a seriáloch Star Trek. Väzni si tam dokonca neotvoria ani omaľovánky o kurčatách. V Texase majú dozorcovia kontrolný zoznam s viac ako 10 000 zakázanými knihami, medzi ktorými sa nachádzajú autori ako Alice Walker, John Grisham, John Updike, George Orwell a Joyce Carol Oates. V jednej newyorskej väznici sa zas úrady pokúsili zakázať elektronickú knihu mesačných máp s argumentom, že by mohla predstavovať pokušenie pre väzňov ujsť. V Amerike je v súčasnosti uväznených vyše 2,2 milióna ľudí. Svojvoľná cenzúra kníh preto predstavuje najväčší zákaz literárnych diel v krajine. Svetová spisovateľská organizácia PEN America, ktorá každoročne udeľuje viacero literárnych cien a tvorivých štipendií, vo svojej rozsiahlej správe uvádza, že štát a federálne väzenské úrady cenzorujú obsah len s malým dohľadom a verejnou kontrolou. V rámci boja za slobodu prejavu preto vyzvala americký Kongres, aby zvolal okamžité pojednávanie o zmysluplnosti zákazu kníh vo väzniciach. Obhajuje sa petíciou, ktorú podpísalo takmer 40 000 Američanov. Súčasné obmedzenia kníh petícia opisuje ako tajomné a svojvoľné a uvádza, že prístup väzňov k literatúre sa čoraz viac zhoršuje. Štúdie pritom ukazujú, že umožnenie prístupu uväznených ľudí k vonkajším informáciám a myšlienkam znižuje recidívu a je nevyhnutné pre úspešný návrat do spoločnosti. Väznice sa obhajujú tým, že zakázané diela tematicky siahajú od sexuálneho či obscénneho obsahu až po opisy násilia či útekov. Ide teda o témy, ktoré nemajú u ľudí vo výkone trestu čo hľadať. PEN America však namieta, že hoci niektoré z dôvodov môžu byť legitímne, často sú koncipované tak široko, že v zásade slúžia ako vhodné odôvodnenia pre svojvoľné a nelogické zákazy. Jedným z príkladov, ktoré organizácia uvádza vo svojej správe, je, keď dôstojníci vo väznici v Ohiu zabránili, aby väzeň dostal do daru učebnicu biológie. Pretože anatomické kresby v nej vraj predstavovali nahotu. A tá je zakázaná. V Arizone zas zakázali knihu o drakoch, učebnicu fyziky aj knihu o základoch skicovania. V jednom federálnom väzení v Colorade úradníci zastavili väzňa, ktorý dostal memoáre Baracka Obamu. Knihy označil za „potenciálne škodlivú pre národnú bezpečnosť“. Toto rozhodnutie však bolo neskôr zrušené. Najkontroverznejšie je, že väzenské systémy často zakazujú literatúru, ktorá sa zaoberá občianskymi právami, zneužívaním vo väzeniach alebo kritikou samotného väzenského systému.


Mier v Mjanmarsku je bližšie, federácia zatiaľ nevznikne

Rokovania medzi armádou a povstalcami prerušili, ale budú pokračovať.

RANGÚN. Mierové rokovania medzi predstaviteľmi mjanmarskej vlády a ozbrojenými etnickými skupinami, ktoré sa konali v uplynulých dňoch v Rangúne, sa dostali do slepej uličky, informovala agentúra DPA. Mjanmarské štátne médiá v pondelok uviedli, že vyjednávači vlády, predstavitelia armády a zástupcovia početných etnických ozbrojených skupín počas piatich dní rokovaní odobrili 33 zo 41 požiadaviek povstalcov. Dohodu sa však nepodarilo dosiahnuť v otázke federalizácie. Ide o kľúčovú požiadavku ozbrojených etnických skupín, ktoré od 80. rokov bojujú s armádou. Tieto zrážky sa v posledných mesiacoch vyostrili do takej miery, že tisíce civilistov boli nútené hľadať útočisko v susednej Číne. Armádni vyjednávači požiadavku ozbrojených skupín odmietli, pretože sa obávajú rozpadu mjanmarského zväzového štátu. To by sa mohlo stať v prípade, že by povstalci neprijali záväzok nevystúpiť zo zväzu. Hovorca vlády na tlačovej konferencii v Rangúne vysvetlil, že bez tohto záväzku nie je možné pokračovať v rokovaniach o ďalších problémoch, napr. o ústavách jednotlivých zväzových štátov, rovnosti a práve na sebaurčenie. Hovorca však dodal, že sa uskutočnia nové rokovania, ktorých cieľom bude prelomiť súčasnú patovú situáciu.


Lajčák: Je dôležité, aby V4 nebola vnímaná ako zoskupenie proti EÚ

Slovensko patrí aj do Slavkovského formátu, kde komunikácia prebieha na expertnej úrovni.

BRATISLAVA. Visegrádska štvorka je zoskupenie krajín, ktoré je dobré a užitočné pre každého z jej členov. Je však dôležité, aby V4 nebola vnímaná ako zoskupenie, ktoré sa vymedzuje proti Európskej únii. V4 je zároveň viditeľnejšia viac ako v minulosti, čo je však minca, ktorá má dve strany, keďže nie vždy bola tá viditeľnosť vnímaná pozitívne. Ako v rozhovore pre agentúru SITA dodal minister zahraničných vecí a európskych záležitostí SR Miroslav Lajčák, faktom je, že vďaka V4 sa nepresadili povinné kvóty a vývoj v migračnej kríze nám dal za pravdu. „Z môjho pohľadu je dôležité, aby V4 nebola vnímaná ako zoskupenie, ktoré sa vymedzuje proti EÚ. Je to zoskupenie, ktoré reflektuje špecifickú transformačnú skúsenosť štyroch stredoeurópskych, podotýkam úspešných krajín," povedal na margo Slovenska, Česka, Poľska a Maďarska Lajčák. Dodal, že žiadna z týchto krajín nie je strojcom problémov, ktoré EÚ dnes rieši. Zároveň ale uviedol, že silne vníma fakt, že obraz V4 z pohľadu Európskej únie treba korigovať v tom, že toto nie je zoskupenie proti EÚ. „ Je to zoskupenie pre EÚ a pre lepšiu EÚ," zdôraznil. Od nástupu strany Právo a Spravodlivosť čelí Poľsko kritike napríklad zo strany Európskeho parlamentu. Ten v septembri 2016 schválil rezolúciu, v ktorej EP konštatuje, že paralýza poľského ústavného súdu ohrozuje demokraciu, základné práva a vládu zákona v krajine. Situáciou v Poľsku sa zaoberala aj Európska komisia. Na otázku, či neškodí Slovensku byť v zoskupení s Poľskom, Lajčák pripomenul, že aj Slovensko bolo v situácii, keď nemalo dobré meno v Európe. „Vtedy nám práve partneri z V4 pomohli, aby sa na nás nezabudlo,“ povedal šéf slovenskej diplomacie s tým, že V4 ako každý živý organizmus prechádza rozličnými fázami. „Na posudzovanie sú tu európske inštitúcie – Európsky parlament, Európska komisia, Rada Európy, Benátska komisia a podobne,“ dodal minister. Okrem V4 je Slovensko aj členom Slavkovského formátu (S3). V ňom je zastúpené Slovensko, Česko a Rakúsko. Tento formát sa venuje oblastiam praktickej spolupráce, napríklad infraštruktúre, cezhraničnej spolupráci. „Nikto nemá záujem robiť z tohto formátu organizáciu, nejako ho inštitucionalizovať. Ale máme záujem byť maximálne pragmatickí, využiť spoločný záujem skvalitniť podmienky pre život našich občanov v prihraničných oblastiach,“ vysvetlil minister s tým, že doteraz bolo jedno stretnutie premiérov. To sa uskutočnilo v Bratislave v septembri 2015 a ako dodal Lajčák, toto stretnutie vyvolalo v médiách zvláštne, iracionálne reakcie. „Ja nevidím nič zlé na tom, ak sa premiéri troch vzájomne susediacich krajín stretnú, aby hovorili o lepšej spolupráci,“ uviedol minister s tým, že komunikácia prebieha na expertnej úrovni. „Všetky panické prejavy, ako opúšťame V4, boli založené na nepochopení a na emóciách,“ uzavrel.O spolupráci v rámci S3 sa hovorí aj v správe o plnení úloh zahraničnej a európskej politiky SR v roku 2016 a jej zameraní na rok 2017. V dokumente sa konštatuje, že prioritným formátom pre Slovensko ostáva V4, ambíciou S3 je expertný dialóg a medzirezortná spolupráca. Tento polrok sa chce Slovensko sústrediť na posilnenie koordinácie v oblasti európskej agendy, dopravnej infraštruktúry, energetickej bezpečnosti, jednotného digitálneho trhu či duálneho vzdelávania.


Cyklista neprežil zrážku s autobusom na Hradskej ulici v Bratislave

BRATISLAVA. Tragická nehoda sa stala vo štvrtok podvečer na Hradskej ulici v Bratislave. Autobus MHD z doposiaľ nezistených príčin zrazil 66-ročného cyklistu. Ako agentúru SITA informoval bratislavský policajný hovorca Michal Szeiff, muž zomrel počas prevozu do nemocnice. Vodičovi autobusu alkohol nezistili. Presné okolnosti nehody a mieru zavinenia polícia vyšetruje, začala aj trestné stíhanie pre usmrtenie.


Cully sa stal premiérovo slovenským šampiónom v časovke, najrýchlejší bol Čech Bárta

Muži - MSR - elite - časovka jednotlivcov (41 km): TRNAVA. Ján Andrej Cully sa stal premiérovo majstrom Slovenska v časovke kategórie elite. Dvadsaťtriročný pretekár Dukly Banská Bystrica najrýchlejšie zvládol 41 km dlhú trať v okolí obce Voderady na spoločnom šampionáte Slovenska a Česka v cestnej cyklistike. Do cieľa prišiel s časom 54:24,16 min a na stupňoch víťazov ho doplnila dvojica tímových kolegov. Obhajca prvenstiev z ostatných troch ročníkov Marek Čanecký finišoval druhý s viac ako minútovým mankom, tretí bol Patrik Tybor. Najrýchlejším mužom štvrtkovej časovky jednotlivcov bol podľa očakávania Čech Jan Bárta. Štyridsaštyriročný špecialista na jazdu proti chronometru pred dvoma dňami získal bronz na Európskych hrách v Minsku v rovnakej disciplíne a dobrú formu potvrdil aj na Slovensku. Druhého Josefa Černého pokoril o 32 sekúnd, tretí Petr Vakoč stratil viac ako minútu. Českí cyklisti obsadili v spoločnej výsledkovej listine sedem miest v elitnej desiatke. V kategórii do 23 rokov triumfoval na rovnakej vzdialenosti zástupca banskobystrickej Dukly Martin Vlčák, ktorý takmer o minútu zdolal ďalšieho jazdca Dukly Samuela Orosa. Tretí finišoval Andrej Komora z CK Cykloglajza Banská Bystrica. Súboje medzi juniormi opanovali cyklisti TJ Slávia ŠG Trenčín, ktorí obsadili štyri najvyššie pozície. Na 20,5 km dlhej trati zvíťazil Filip Lohinský pred Pavlom Kramarčíkom a Simonom Nagyom. Ženy a juniorky súperili na totožnej trati s dĺžkou 20,5 km. Medzi seniorkami dosiahla najrýchlejší čas (29:58,83 min) Tatiana Jaseková z Bikepro Sport. Iba o dvadsať sekúnd pomalšia bola najlepšia juniorka Nora Jenčušová zo Schwabik Cycling Cea. Muži - MČR - elite - časovka jednotlivcov (41 km): Muži do 23 rokov (41 km): Juniori (20,5 km): Ženy a juniorky (20,5 km):


Kamióny dostali dojazdovú výnimku počas sviatku 5. júla

Výnimka platí pre všetky nákladné vozidlá na cestách pre medzinárodnú premávku.

BRATISLAVA. Pre kamióny bude v piatok 5. júla platiť výnimka na dojazd. Ako informovala hovorkyňa ČESMAD Slovakia Martina Baumann, Prezídium Policajného zboru SR udelilo výnimku zo zákazu jazdy počas štátneho sviatku na základe žiadosti Združenia cestných dopravcov SR ČESMAD Slovakia. "Udelené výnimky platia pre všetky nákladné vozidlá na diaľniciach, rýchlostných cestách, cestách I. triedy a cestách pre medzinárodnú premávku, prichádzajúce na územie Slovenskej republiky z niektorých susedných štátov, ktorých cieľ cesty je na území Slovenska," uviedla hovorkyňa.


Česko, Maďarsko a Poľsko pôjdu pre kvóty pred súd. Slovensko sa mu vyhne

Trojica krajín podľa komisie neplní svoje povinnosti vyplývajúce z programu jednorazového prerozdeľovania žiadateľov o azyl.

BRUSEL. Európska komisia posiela Česko, Poľsko a Maďarsko na súd Európskej únie pre ich odmietanie programu prerozdeľovania žiadateľov o azyl podľa kvót. Novinárom to vo štvrtok povedal prvý podpredseda komisie Frans Timmermans. Súd môže rozhodnúť o vysokej jednorazovej pokute. Trojica krajín podľa komisie neplní svoje povinnosti vyplývajúce z programu jednorazového prerozdeľovania žiadateľov o azyl v rámci Európskej únie napriek tomu, že súdny dvor EÚ začiatkom septembra potvrdil jeho platnosť. Odpovede krajín na stanovisko komisie boli neuspokojivé a štáty nenaznačili, že sa na veci chcú začať podieľať. "Snažil som sa veľmi presvedčiť tri členské štáty..., aby aspoň trochu preukázali solidaritu," uviedol pred novinármi eurokomisár zodpovedný za migráciu Dimitris Avramopulos. Dodal, že "bohužiaľ" sa mu to nepodarilo, a vyjadril ľútosť, že exekutíva EÚ musí prikročiť k ďalšiemu kroku, a tým je podanie žaloby na Súdny dvor EÚ. Slovensku pôvodne hrozil rovnaký súd, na poslednú chvíľu sme však podľa Únie prejavili vôľu podieľať sa na prerozdeľovaní utečencov. Koľko presne utečencov presídlime, Európska komisia zatiaľ nezverejnila. Mechanizmus solidárneho presídľovania migrantov zaviedla EÚ na základe rozhodnutia väčšiny členských štátov v roku 2015. Jeho prostredníctvom sa malo zmierniť zaťaženie Grécka a Talianska, ktoré sú vstupnými bránami pre utečencov smerujúcich do EÚ. Žaloba Európskej komisie sa týka kvót na 160-tisíc utečencov, ktoré chcela Únia presunúť zo štátov, ktoré boli najmä v roku 2015 najviac zaplavené príchodmi nových utečencov. Teda Grécka a Talianska. Odvtedy sa počet nových prichádzajúcich migrantov z Blízkeho východu a Afriky spomalil. Tí, ktorí zostali v gréckych či talianskych táboroch, však dodnes žijú v hrozných podmienkach. Kvóty nemali krízu vyriešiť, malo ísť len o akýsi núdzový plán. Od začiatku ho však kritizovala celá stredná Európa vrátane Slovenska.


KOMENTÁR TOMA NICHOLSONATrúfalosť Ruska v Sýrii

Posmech Západu zo zastaranej armády akosi ignoruje podstatu: Putin nepozná škrupule.

Človek priam počul hurónsky rehot vo víkendovom vydaní New York Times nad pufkaním ruskej flotily do Stredomoria, kde sa pridá k moskovskej bojovej jednotke pre Sýriu. Podľa novín ju viedla lietadlová loď Admirál Kuznecov, kopa hrdze taká zastaraná, že „najviac zo všetkého je hrozbou pre svoju posádku“, a musel ju sprevádzať vlastný remorkér pre prípad havárie. Je to vraj „ťažkopádna kaďa vhodná len do šrotu“ a „bola to slabota“ už od výroby v 80. rokoch minulého storočia. Vďaka jej neustálym poruchám zostalo 2000 námorníkov v 90. rokoch bez vody, potom znečistila Írske more rozliatou ropou... Ach, a bola ešte dosť stará, aby ju nasadili do rusko-japonskej vojny roku 1905, ha-ha. Ak však človek počúval pozorne, mohol počuť aj smiech Vladimira Putina. Áno, Admirál Kuznecov je v zásade starenka. Ale nadutý americký žurnalizmus, nehovoriac už o západnej vojenskej mašinérii, sleduje jej dymom sprevádzanú cestu anglickým kanálom tak, ako straka hypnotizovaná lesklým predmetom. A pritom si zjavne neuvedomuje, že podobná lesť, ostro sledovaný ruský konvoj humanitárnej pomoci, kamuflovala vojenskú operáciu Ruska na Ukrajine v roku 2014. Logika napovedá, že ak Rusko nechcelo nič iné, len presunúť mužstvo vojakov a materiálu na sýrske bojisko, existujú účinnejšie spôsoby ako posielať ich po mori z Murmanska. Admirál Kuznecov má teda v talóne okrem prepravy a dokonca okrem „maskirovky“ aj vojenské finty, aké môže naplánovať len Putin. V mnohých ohľadoch je mementom, že Západ napriek všetkej svojej nóbl výzbroji, napriek ekonomickej moci a kultúrnemu sebavedomiu zaostáva za Ruskom v smelosti, v divokosti a áno, aj v strategickej prefíkanosti. Je tiež mementom, že kým vojenská technológia napreduje, veľká časť ľudskej rivality sa vo finále scvrkne na otázku, ktorú Sean Connery položil Kevinovi Costnerovi v Nedotknuteľných: Čo ste pripravený urobiť? A odpoveď – viac než naši nepriatelia – teraz čerí vody smerom k východnému Stredomoriu, pripravená vrhnúť viac bômb na nevinných obyvateľov Aleppa a plne odhodlaná zniesť impotentný výsmech Západu.To je koniec koncov len malá cena. Tento text ste mohli čítať vďaka tomu, že platíte za obsah. Vážime si to.


Počet obetí hurikánu v Moskve stúpa, úrady hlásia štrnásť mŕtvych

V nemocniciach stále ostáva viac ako sto ľudí. Väčšina obetí utrpela poranenia chrbtice a hlavy alebo podliatiny.

MOSKVA. Na 14 sa zvýšil počet obetí hurikánu, ktorý v pondelok zasiahol ruskú metropolu a priľahlú Moskovskú oblasť. Oznámilo to v utorok ruské ministerstvo zdravotníctva. Jedenásť ľudí prišlo o život v samotnej Moskve a ďalší traja v Moskovskej oblasti. Jedna z obetí je maloletá. Celkovo 168 ľudí vyhľadalo lekársku pomoc a 146 ľudí bolo hospitalizovaných, uviedol šéf moskovského zdravotníckeho úradu. V nemocniciach stále ostáva 108 ľudí vrátane 22 detí, osem z nich je v vážnom stave. Väčšina obetí utrpela poranenia chrbtice a hlavy alebo podliatiny. Podľa agentúry TASS hurikán ochromil cestnú dopravu na 20 moskovských uliciach a na miestnych letiskách vypravili s meškaním viac ako 50 letov. Len na území hlavného mesta vietor vyvrátil približne 3500 stromov a poškodil strechy na viac než 140 výškových administratívnych budovách a tiež vyše 1500 áut. Prudký nárazový vietor počas búrky dosahoval v Moskve podľa dostupných informácií rýchlosť 80 kilometrov za hodinu. Tragické úmrtia ľudí boli dôsledkom zrútenia rôznych konštrukcií a predovšetkým spadnutých stromov.


Tajfún Hagibis má v Japonsku najmenej 56 obetí

TOKIO. Najmenej 48 mŕtvych a 189 zranených si vyžiadal ničivý tajfún Hagibis, ktorý cez víkend zasiahol oblasť Tokia na hlavnom japonskom ostrove Honšu. Nezvestných je podľa najnovšej bilancie 16 osôb, informovala v pondelok televízia NHK. Meteorológovia uviedli, že v mnohých oblastiach spadlo za jeden alebo dva dni až 40 percent ročného úhrnu zrážok. Japonské ministerstvo dopravy správy oznámilo, že na 21 vodných tokoch vrátane rieky Čikuma v prefektúre Nagano sa pretrhli hrádze a voda zaplavila okolie. Domy v postihnutých oblastiach boli zaplavené do výšky dva až tri metre. V dôsledku vyčíňania tajfúnu sa zrútil aj jeden železničný most. Železnice na východe Japonska oznámili, že voda zničila desať súprav s celkovým počtom 120 vozňov. Z ošetrovateľského zariadenia v prefektúre Saitama ležiacej severne od Tokia museli evakuovať viac ako 220 jeho klientov a zamestnancov. V prefektúre Fukušima prišla o život staršia žena, ktorá vypadla z nezaisteného záchranárskeho postroja. Japonský premiér Šinzó Abe nariadil úradom, aby v zaplavených oblastiach nasadili viac čerpacích vozidiel. Na pátracích a záchranných operáciách sa podľa neho zúčastňuje viac ako 110-tisíc policajtov, hasičov, príslušníkov pobrežnej stráže a civilnej ochrany. Popoludní miestneho času sa očakávajú v postihnutých oblastiach ďalšie dažde. Úrady vyzvali obyvateľov žijúcich v blízkosti rozvodnených na opatrnosť pred možnými zosuvmi pôdy.


Prvá veľká predvolebná diskusia bez Wildersa, holandský premiér čelil kritike

AMSTERDAM. Prvou veľkou televíznou diskusiou sa v nedeľu večer začala "horúca" fáza predvolebnej kampane v Holandsku. Desať dní pred parlamentnými voľbami vyhlásenými na 15. marca debatovali poprední predstavitelia ôsmich strán o sociálnej politike a holandskej kultúre, avšak bez pravicového populistu Geerta Wildersa, ktorý účasť odmietol. Wilders už odriekol viacero debát a rozhovorov a s politickými súpermi plánuje verejne diskutovať až dva dni pred voľbami. Po prvý raz v aktuálnom predvolebnom súboji sa ale kritickým otázkam v živom vysielaní vystavil premiér Mark Rutte. Necelý týždeň a pol pred voľbami je ich výsledok stále otvorený. Veľká časť voličov ešte nie je rozhodnutá, vyplýva z prieskumov. V tých vedie Rutteho pravicová liberálna Ľudová strana za slobodu a demokraciu (VVD) s približne 16 percentami. Tesne za ňou je Wildersova krajne pravicová Strana za slobodu (PVV). Všetky etablované strany však vylučujú spoluprácu s Wildersom.


Na slovenskej verzii Netflixu sprístupnili české titulky

České titulky

Čo pozerať?

BRATISLAVA. Slovenskí používatelia Netflixu môžu od piatka sledovať oveľa viac obsahu v známom jazyku. Videostreamovacia služba po viac ako ročnom naliehaní sprístupnila české titulky pre viaceré obľúbené filmy a seriály aj na Slovensku. Netflix mal už niekoľko rokov pre veľkú časť svojho obsahu vytvorené české titulky. Tie si však ľudia pri sledovaní zo Slovenska nemohli zapnúť. V ponuke mali len nemčinu či poľštinu. Netflix v piatok nastavenie zmenil a veľká časť českých titulkov je dostupná aj zo Slovenska. Jazykovo dostupná knižnica Netflixu sa rozšírila z desiatok titulov, pre ktoré mala služba aj slovenské titulky, na stovky filmov a seriálov s českými titulkami. Ak chcete zistiť, ktoré tituly majú české titulky, stačí do vyhľadávania v aplikácii zadať výraz "czech subtitles". Dostupnosť titulkov ešte nie je úplná a niektoré tituly, ktoré Netflix zobrazí v zozname, ešte titulky dostupné mať nebudú. Väčšinou však fungujú. České titulky majú prístupné napríklad seriál Stranger Things či film Roma. Na danú tému sme sa rozprávali v špeciálnom vydaní technologického podcastu Klik s Ľubomírom Tuchscherom, výkonným riaditeľom Slovenského združenia pre značkové výrobky. Okrem toho je autorom blogu Veľký obsah, kde sa venuje produktom videostreamovacích služieb. S databázou videostreamovacích služieb Filmtoro spoločne vytvorili petíciu, ktorej cieľom bolo motivovať Netflix, aby sprístupnil české titulky na slovenskom území. Virtuálny hárok argumentoval nielen spoločnou históriou dvoch štátov, príslušnosťou k Európskej únii a eurozóne, ale aj tvorbou federálnych televíznych programov ako Hlas Česko Slovenska či Česko-Slovenskou Superstar. Takisto sa odvolával na netflixovského konkurenta HBO Go, ktorý je v tomto smere oveľa ohľaduplnejší. Cieľom petície na Change.org je 7500 podpisov. V čase písania článku mala viac ako päťtisíc signatárov. "Veľmi ma teší, že Netflix zareagoval ani nie do mesiaca od spustenia petície a urobil druhé najlepšie možné pre Slovákov. Stále platí, že najlepším krokom by bolo, keby služba mala slovenskú lokalizáciu," povedal Tuchscher.


STĹPČEK ŠÉFREDAKTORKYFico na tlačovkách trhá posledné kusy svojej dôstojnosti

Minúta po minúte

Mimoriadny podcast

Stĺpček šéfredaktoky

Komentár Tkačenka

Nezvolili nikoho

Rozhovor

Podcast

Robert Fico chce byť predsedom Ústavného súdu. Tak veľmi, že koaličného partnera, ktorý chce verejnú voľbu a v nej neplánuje Ficovo ťaženie podporiť, postavil poslanec Smeru pred voľbu: buď nezvolí kandidátov, ktorých je Kiska ochotný vymenovať, alebo rozdrví koalíciu. Je to obraz bývalého premiéra, ktorý na tlačovkách trhá na kusy pozostatky svojej dôstojnosti a zdania, že mu ide aj o niečo iné než o Roberta Fica. Zjavne expremiéra nedokáže zastaviť ani jeho vlastná strana a ten ju strháva so sebou do mečiarovského zákopu urazených, doráňaných, zúrivých a v konečnom dôsledku pre krajinu nebezpečných politikov. Čo z toho, čo dnes Fico predviedol, je v záujme voliča? Znehodnotil časť volebných lístkov a tým aj snahu časti parlamentu vybrať vhodných kandidátov pre prezidenta. Aby krajina mala funkčný Ústavný súd a nie politický penzión pod vedením Fica. Poslanec Smeru v priamom prenose znásilňuje právny štát, lebo sa so svojou politickou bagážou nevie vtesnať do pozície, ktorú si vyhliadol. Koalícia opäť visí na tom, čo urobí Béla Bugár. Lenže šéf Mosta-Híd sa nemôže odvolávať už ani len na hrádzu proti fašistom. Tá totiž už neexistuje, lebo jej vraj najsilnejší pilier už s fašistami rokuje.


Pred 30 rokmi došlo na newyorskej burze ku krachu cenných papierov

Americké akcie stratili 19. októbra 1987 zo svojej hodnoty spolu asi miliardu dolárov.

NEW YORK, BRATISLAVA. Od krachu na Newyorskej burze cenných papierov (New York Stock Exchange, NYSE) uplynie vo štvrtok 19. októbra 30 rokov. Index Dow Jones pre 30 priemyselných akcií vtedy klesol o 508 bodov (o 22,6 %) na 1738,74 bodu. Bol to najťažší pokles kurzu, ktorý tento burzový barometer zažil v priebehu jediného dňa. Deň tejto katastrofy, 19. októbra 1987, ktorý pripadol na pondelok, sa zapísal do dejín burzy ako "čierny pondelok". Americké akcie stratili zo svojej hodnoty spolu asi miliardu dolárov. Krach na burze so sebou priniesol aj obrovské poklesy kurzov na burzách akcií v japonskom Tokiu, Londýne v Spojenom kráľovstve, nemeckom Frankfurte nad Mohanom a francúzskej metropole Paríž, ako aj na ďalších medzinárodných trhoch s cennými papiermi. Predtým za desať mesiacov hlavný akciový index NYSE Dow Jones dosiahol takmer 50-percentný vzostup. Niektorí sa domnievali, že jednou z príčin krachu bol akciový boom 80. rokov 20. storočia, ktorý stál na hlinených nohách, živený skôr nádejami a chamtivosťou, než skutočnou hospodárskou situáciou. Krach bol podľa nich len ozdravným vypustením pary z prehriateho trhu. Iní obviňovali nové počítačové obchodné programy, ktoré deformovali trh. Väčšina ekonómov sa však zhodla v tom, že hlavným dôvodom burzového kolapsu bola americká zadlženosť, jej chronické deficity a z toho vyplývajúca slabosť dolára. Cudzí investori stratili dôveru a neboli už ochotní investovať do amerických dlhov. Newyorská burza sa z toho poučila a zaviedla do elektronického obchodovania záchrannú brzdu. Ak akciový index Dow Jones poklesne o viac než 350 bodov, preruší sa obchodovanie na 30 minút, pri poklese väčšom ako 550 bodov, zavládne pokoj zbraní na celú hodinu. Americké investičné banky a spoločnosti investičných fondov ako aj burzy a termínované burzy tovarov vybudovali a zmodernizovali svoje obchodné a telefonické systémy. Mnohé z nich vypracovali aj núdzové plány pre nový možný burzový krach. Katastrofu na Wall Street nasledoval dva mesiace pretrvávajúci pokles indexu Dow Jones. Krach na burze prekonali ani nie po dvoch rokoch.


Systém aktívnych vojenských záloh podľa Naďa z OĽaNO nie je funkčný

BRATISLAVA. Súčasný systém aktívnych vojenských záloh nie je funkčný, Slovensko navyše potrebuje tisíce záložníkov, nie desiatky. Uviedol to pre agentúru SITA bezpečnostný analytik a tieňový minister obrany hnutia Obyčajní ľudia a nezávislé osobnosti (OĽaNO) Jaroslav Naď. Podľa jeho slov môže byť pre Slovensko vzorom susedná Česká republika. V súčasnosti podľa dostupných údajov z rezortu obrany cvičí približne sto ľudí v rámci aktívnych záloh. Rezort plánuje cvičenia aj v roku 2020, pričom potencionálni záujemcovia sa môžu prihlásiť do polovice septembra tohto roka. „Projekt aktívnych záloh je mimoriadne dôležitý a počítalo sa s ním už v procese profesionalizácie Ozbrojených síl SR, keď sa rušila povinná základná vojenská služba. Žiaľ, napriek politickým deklaráciám sa súčasnej vláde nepodarilo nastaviť funkčný systém. Slovenská republika totiž potrebuje tisíce ľudí v aktívnych zálohách, nie desiatky,“ povedal pre agentúru Naď. Podľa jeho názoru má Slovensko dobrý príklad u našich susedov. „Výborný príklad, ako sa to dá urobiť, je v Českej republike. Potrebujeme komplexne zmeniť relevantnú legislatívu a zmeniť systém aktívnych záloh tak, aby na jednej strane napĺňal potreby Ozrojených síl SR najmä v oblasti domáceho krízového manažmentu, a na druhej, aby bol aj motivujúci pre potencionálnych záujemcov,“ dodal. Vojakovi v aktívnej zálohe patrí v zmysle zákona motivačný príspevok 600 eur ročne po splnení predpokladu, že absolvuje aspoň 75 percent doby pravidelného cvičenia a tiež pomerná časť hodnostného platu za čas cvičenia.


Brooklyn získal hneď tri posily. Prichádza Durant, Irving a Jordan

Durant v budúcej sezóne zrejme hrať nebude.

NEW YORK. Americkí basketbalisti a olympijskí víťazi Kevin Durant, Kyrie Irving a DeAndre Jordan by sa mali stať novými akvizíciami klubu zámorskej NBA Brooklyn Nets. Informovala o tom agentúra AP s odvolaním sa na anonymný zdroj z prostredia klubu, keďže dosiahnuté dohody ešte nie sú spečatené podpismi zmlúv. Všetci traja hviezdni hráči profiligy sa dohodli zmluvách na 4 roky. Tridsaťročný Durant ale po operácii achilovky zrejme vynechá nasledujúci ročník. Aj tak by mal zarobiť za 4 roky 164 miliónov amerických dolárov. Dvadsaťsedemročný rozohrávač Irving, ktorý doteraz pôsobil v Bostone Celtics dostane zmluvu na 141 miliónov a 30-ročný pivot Jordan 40 miliónov. Jordan začal minulú sezónu v Dallase, ale vymenili ho do New York Knicks za Kristapsa Poržiginsa. Z tímu Nets ale odíde 23-ročný D"Angelo Russell, účastníka All Star zápasu vedenie vymenilo do Golden State Warriors za Duranta.


Juhokórejci súdia exprezidentku, všetky obvinenia poprela

Obžaloba tvrdí, že má mnoho dôkazov o exprezidentkinej účasti na trestných aktivitách.

SOUL. Súd v juhokórejskom Soule otvoril v utorok proces s bývalou prezidentkou Pak Kun-hje, ktorá je obvinená z korupcie, vydierania, zneužívania svojej funkcie a vyzradenia štátnych tajomstiev. Odvolanú hlavu štátu priviedli do súdnej budovy v putách a s väzenským číslom na oblečení, pričom išlo o jej prvé vystúpenie na verejnosti, odkedy ju 31. marca zatkli. V rámci úvodného pojednávania poprela všetky vznesené obvinenia. Tlačová agentúra Jonhap uviedla, že zdiskreditovanú exprezidentku prišlo podporiť približne 150 demonštrantov, ktorí mávali národnými vlajkami a držali plagát s nápisom "Pak je nevinná! Okamžite ju prepustite!" Očakáva sa, že proces s Pak bude trvať niekoľko mesiacov. V prípade uznania viny jej hrozí až doživotný pobyt vo väzení. Obžaloba tvrdí, že má "mnoho" dôkazov o účasti Pak na trestných aktivitách. Obviňuje ju, že sa tajne dohodla so svojou priateľkou Čche Son-si, aby zobrala od najväčších firiem v krajine desiatky miliónov dolárov úplatkov a peňazí získaných vydieraním. Škandál viedol k zatknutiu desiatok ľudí - vrátane bývalých ministrov vlády a dediča a zástupcu riaditeľa spoločnosti Samsung I Če-jonga, ktorý je obvinený z úplatkárstva.


Moše Jaalon zakladá po sporoch s Netanjahuom novú politickú stranu

Spory s Netanjahuom má Jaalon už dlhšiu dobu, pred rokom odišiel z vlády pre nedostatok dôvery v izraelského premiéra.

TEL AVIV. Bývalý izraelský minister obrany Moše Jaalon oznámil v sobotu, necelý rok po svojom odchode z vlády po sporoch s premiérom Benjaminom Netanjahuom, že založí novú politickú stranu. Jaalon rezignoval na ministerskú funkciu v máji 2016, oficiálne to zdôvodnil "nedostatkom dôvery" v Netanjahua, ktorý za jeho nástupcu vymenoval ultrapravicového nacionalistu Avigdora Liebermana. Netanjahu vedie izraelskú vládu od roku 2009 a jeho postavenie neohrozoval doteraz žiaden jasný súper. Premiérom bol už po tri roky aj v 90. rokoch. Oboch, premiéra i Jaalona, si vzal na paškál štátny audítor, ktorý v správe zverejnenej minulý mesiac uviedol, že Izrael bol počas vojny v pásme Gazy v roku 2014 zle pripravený na tunelové hrozby Hamasu. Jaalon vo svojej reakcii, z ktorej citoval spravodajský portál Ynet, v Tel Avive vyhlásil, že uvedená správa "slúži iba záujmom Hamasu". A trval na tom, že vojna v Gaze priniesla juhu krajiny pokoj. Kancelária Netanjahua v podobnom vyjadrení tento týždeň vyhlásila, že od vojny v Gaze v roku 2014 sa Izrael teší väčšej bezpečnosti. Izraelské vlády sú často koaličné a koalície vytvára aj opozícia v parlamente (Knesete).


Pre zneužívanie eurofondov odstúpil bulharský minister poľnohospodárstva

Minister odstúpil pre podozrenia zo zneužívania agrodotácií.

SOFIA. Bulharský minister poľnohospodárstva Rumen Porožanov odstúpil v utorok zo svojej funkcie v súvislosti so zneužívaním eurofondov a nákupom nehnuteľností pod trhovú cenu. Informovala o tom agentúra DPA s odvolaním sa na bulharské vládne zdroje. Porožanov uviedol, že nechce, aby útoky namierené proti nemu ovplyvnili vládu premiéra Bojka Borisova. Z funkcie odstúpil pre podozrenia zo zneužívania agrodotácií v Bulharsku, ktoré boli údajne použité na nákup súkromných víl. Financie EÚ mala v tom čase na starosti agentúra, ktorú Porožanov v danom období viedol. Doposiaľ sa podarilo zistiť, že desať miliónov leva (5,7 milióna dolárov) určených pre regionálny rozvoj bolo použitých na výstavbu domov. Podľa oficiálnych údajov bolo od roku 2007, keď Bulharsko vstúpilo do EÚ, až do roku 2013 zo zdrojov EÚ postavených 746 takýchto domov. Vyšetrovatelia vykonali kontrolu 110 z nich a zistili, že 33 z nich bolo postavených na súkromné účely. Okrem zapletenia do kauzy s eurofondami je Porožanov podozrivý i z toho, že si v bulharskom hlavnom meste Sofia kúpil byt za omnoho nižšiu sumu, než bola jeho trhová hodnota.


Vedci rozlúštili záhadu obrovských ľadových čepelí na Plute

Podobné útvary sú aj na Zemi, no v iných mierkach.

BRATISLAVA. Sonda New Horizons pri svojom prelete okolo trpasličej planéty Pluto odhalila na povrchu dávne pobrežie zmenšujúceho sa ľadového jazera, roztrieštené hory, povrch pripomínajúci dračie šupiny, ale aj zvláštne útvary pripomínajúce obrovské ľadové čepele. Ich pôvod vedcov z NASA fascinoval a teraz prišli s vysvetlením tohto prírodného javu, ktorý sa v určitej podobe vyskytuje aj na našej planéte. Útvary podľa vedcov vznikli pod vplyvom tamojšej klímy a dlhým vývinom kôry. Čepele tvorí metánový ľad a s najväčšou pravdepodobnosťou vznikajú v dôsledku špecifickej erózie, ktorá postupne zodrala ich povrch, čím dala ľadovým čepeliam nečakane vysoké hrebene s ostrými predelmi. Útvary sa nachádzajú v najvyšších nadmorských výškach blízko rovníka planéty, pričom sa môžu týčiť až do výšky niekoľkých sto metrov. Člen výskumného tímu New Horizons Jeffrey Moore zistil, že proces začína, keď v extrémnych výškach atmosféry Pluta metán zamrzne podobne, ako keď vzniká námraza na Zemi či v chladničke. "Keď sme si uvedomili, že čepeľový povrch vznikol z vysokých nánosov metánového ľadu, boli sme zvedaví, prečo namiesto obrovských ľadových plôch na zemi vytvára takéto hrebene," povedal podľa NASA Moore. Aj na túto otázku našli vedci odpoveď. Klíma na Plute sa totiž z času na čas mení a keď sa oteplí, metánový ľad sa jednoducho začne vyparovať. Veľmi podobné útvary sa v okolí rovníka vyskytujú aj na Zemi, no narozdiel od tých na Plute dosahujú výšku najviac len niekoľko metrov. Ich špicatý tvar vzniká v princípe rovnakým procesom. Objav pritom môže pomôcť vedcom aj pri lepšom poznávaní topológie trpasličej planéty a určiť nadmorskú výšku ďalších oblastí, ktoré pokrýva metánový ľad. DOI: 10.1016/j.icarus.2017.08.031


Opoziční poslanci spustili petíciu za odstavenie bloku v Novákoch

Poslanci SaS už dlhšie upozorňujú na nadmerné znečistenie ovzdušia prevádzkou tretieho bloku v elektrárni.

BRATISLAVA. Občania sa budú môcť zapojiť do petície za odstavenie tretieho bloku v elektrárni Nováky. Informovali o tom na tlačovej konferencii v Národnej rade SR opoziční poslanci Karol Galek a Anna Zemanová (obaja SaS) spolu s predsedom petičného výboru Miroslavom Žiakom. Tí už dlhšie upozorňujú na nadmerné znečistenie ovzdušia jeho prevádzkou. Ako priblížil Žiak, pre veľmi zlé ovzdušie bol na Hornej Nitre vyhlásený prvý stupeň smogovej situácie. "Ľudia boli vyzvaní obmedziť kúrenie pevným palivom, aby obmedzili jazdu autom, dokonca, aby sa nezdržovali vonku. Paradoxne práve v tomto čase bol bez potrebných povolení spustený tretí blok nováckej elektrárne," tvrdí Žiak. Je presvedčený, že štát sa na tento problém nečinne prizerá. "Preto sme sa na túto situáciu rozhodli reagovať petíciou. Požadujeme zastavenie tohto bezohľadného znečisťovania. Z každodenných stretnutí s ľuďmi vieme, že im to nie je ľahostajné," doplnil Žiak. Opoziční poslanci už viackrát upozornili na to, že spaľovanie uhlia z Hornonitrianskych baní (HBP) v tomto bloku má negatívny vplyv na zdravie ľudí a životné prostredie. Vo veci prevádzky tretieho bloku uhoľnej elektrárne v Novákoch podali aj trestné oznámenie. "Fatálny dopad na životné prostredie je naozaj veľký," skonštatovala Zemanová, podľa ktorej bolo zaznamenané zvýšenie vypúšťania škodlivých látok do ovzdušia. "SO2 látky sú 15-krát prekročené. Látky, ktoré prispievajú k smogovému znečisteniu celého regiónu, sú prekročené len v mesiaci november 2016 až 3,5-krát. Čísla za december 2016 sú ešte oveľa horšie," upozornila Zemanová. Slovenské elektrárne (SE) požiadali ešte v januári HBP o bezodkladné zastavenie prevádzkového testovania v treťom bloku Elektrárne Nováky (ENO3). Dôvodom kroku elektrární má byť zhoršená kvalita ovzdušia v okolí. Bane však neodporučia zastavenie prevádzkového pokusu na ENO3, nakoľko monitorovanie naďalej prebieha. Toto zariadenie podľa nich nespôsobuje problém znečistenia ovzdušia. Predčasným odstavením ENO3 by došlo k zmareniu celého prevádzkového pokusu, uviedla v reakcii hovorkyňa HBP Adriana Siváková.


Tvrdý brexit môže spustiť presun výroby áut z Británie na východ Únie

Prezident nemeckého združenia automobilového priemyslu VDA označil Slovensko a Poľsko za atraktívnu alternatívu pre umiestnenie výroby.

BERLÍN. Ak Británia stratí prístup na jednotný trh Európskej únie (EÚ), časti jej automobilového priemyslu sa môžu presunúť do juhovýchodnej Európy. Vyhlásil dnes Matthias Wissmann, prezident nemeckého združenia automobilového priemyslu VDA. Informovala o tom agentúra Reuters. Britská premiérka Theresa Mayová už oznámila, že formálne odštartuje proces odchodu svojej krajiny z EÚ v marci 2017. Automobilky na britských ostrovoch majú obavy, že smeruje k tzv. tvrdému brexitu, čo by pre ne znamenalo zavedenie exportných ciel. Wissmann vo svojom emailovom vyhlásení skonštatoval, že vzhľadom na neistotu v otázke prístupu Británie na jednotný trh, VDA odporúča investorom, aby boli opatrní a počkali s ďalšími investíciami. Podľa neho sa môže stať, že po tvrdom brexite budú pre nich atraktívnejšie nové členské štáty EÚ. Wissmann už predtým v rozhovore pre Financial Times označil Slovensko a Poľsko za atraktívnu alternatívu pre umiestnenie výroby. Nemecký automobilový priemysel, vrátane dodávateľov komponentov, má v Británii približne 100 výrobných závodov. Wissmann už v júni varoval pred potenciálnym obchodným sporom medzi Európu a Britániou, čo bude mať negatívny vplyv na automobilový priemysel a výsledkom môže byť presun niektorých tovární na kontinent. Nemecké automobilky vyviezli vlani do Británie 810.000 vozidiel a zároveň, tri štvrtiny z 1,6 milióna áut vyrobených v roku 2015 v britských závodoch šlo na export, väčšinou do EÚ, pripomenul Wissmann. Wissmann, bývalý minister dopravy a vplyvný lobista však zdôraznil, že prioritou VDA je udržať zvyšných 27 členov EÚ pohromade. "Británia je dôležitým trhom pre nemecký automobilový priemysel, ale súdržnosť dvadsaťsedmičky a jej jednotný trh je pre tento priemysel ešte dôležitejšia," dodal.


Prečo sa malý Jakub zapáčil Perinbabe? (kvíz)

Filmové Vianoce účinne dotvárajú atmosféru tých skutočných a je úplne jedno, že niektoré snímky sú trochu gýčové.

BRATISLAVA. Ak sa v najbližších dňoch nebudete vyhýbať televízoru, pred týmito filmami neujdete. Rozprávky ako Mrázik, Perinbaba či Tri oriešky pre Popolušku sa stali v našich končinách na sviatky povinnou jazdou. Treba však uznať, že filmové Vianoce účinne dotvárajú atmosféru tých skutočných a je úplne jedno, že niektoré snímky sú trochu gýčové. S najväčšou pravdepodobnosťou ste ich videli všetky a teraz sa len ubezpečíte, že si dialógy z týchto filmov aj po roku stále pamätáte.


Abeho koalícia v Japonsku nezískala dvojtretinovú ústavnú väčšinu

Abe dúfal, že si zabezpečí dostatok kresiel na zmenu japonskej pacifistickej ústavy.

TOKIO. Vládnej koalícii japonského premiéra Šinzóa Abeho sa v nedeľňajších voľbách do hornej komory japonského parlamentu nepodarilo získať dvojtretinovú väčšinu potrebnú na zmeny ústavy. Zo 124 kresiel, o ktoré strany zápasili, získala zatiaľ 69, informovali médiá. V hornej komore japonského parlamentu je celkovo 245 kresiel, pričom každé tri roky sa konajú voľby, v ktorých sa rozhoduje o obsadení približne polovice z nich. Abe dúfal, že si zabezpečí dostatok kresiel na zmenu japonskej pacifistickej ústavy, aby tak umožnil japonským silám zohrávať väčšiu rolu pri medzinárodných konfliktoch. To bol jeho dlhodobý cieľ, v ktorom mu doteraz bránili práve parlamentné počty v hornej komore.


INEKO kritizuje výber guvernéra slovenskej národnej banky

Guvernérom sa stal minister, ktorý sa ocitol v konflikte záujmov, konštatuje inštitút.

BRATISLAVA. Výber šéfa Národnej banky Slovenska by mohol byť transparentnejší a väčší dôraz by sa mal klásť na jeho politickú nezávislosť. Konštatoval to Inštitút pre ekonomické a sociálne reformy (INEKO) na základe svojho hodnotenia obsadzovania vrcholných funkcionárov vo verejných inštitúciách. „Vzorom môže byť výberové konanie na šéfa Úradu na ochranu oznamovateľov protispoločenskej činnosti. Príkladom zlej praxe je výber guvernéra Národnej banky Slovenska či riaditeľa Národného bezpečnostného úradu,“ uviedol INEKO. "Ten sa už pár týždňov po zvolení za guvernéra ocitol v konflikte záujmov, keď posudzoval rozpočet, ktorý sám ako minister financií zostavil." Analytici inštitútu upozorňujú na skutočnosť, že obsadzovanie postu guvernéra Národnej banky Slovenska sa zaobišlo bez akéhokoľvek výberového konania. „Aj vďaka netransparentnému procesu výberu, bez kritérií požadujúcich politickú nezávislosť, sa do čela inštitúcie, ktorá má byť podľa zákona aj ústavy nezávislou, dostal minister financií. Ten sa už pár týždňov po zvolení za guvernéra ocitol v konflikte záujmov, keď posudzoval rozpočet, ktorý sám ako minister financií zostavil,“ podotkol INEKO.Skvalitneniu výberu šéfa centrálnej banky by podľa inštitútu pomohlo okrem iného otvoriť výberové konania, aby sa do nich mohol zapojiť každý uchádzač. Zároveň by však mali byť ustanovené základné kritériá pre uchádzačov, mali by predkladať motivačný list, majetkové priznanie a svoju víziu riadenia centrálnej banky. INEKO by tiež privítalo zaviesť kritérium ovládania jedného cudzieho jazyka, posudzovania kandidátov osobitnou agentúrou a vykonávanie verejných vypočutí. Chýbať by nemalo ani vypočúvanie kandidátov pred odbornou komisiou. Národná banka Slovenska ako taká však napriek nepriaznivému hodnoteniu výberu jej šéfa dosahuje najvyššie priečky v hodnotení nezávislosti inštitúcií. INEKO v tomto smere oceňuje nastavené pravidlá pri odvolávaní členov riadiacich orgánov, či suverenitu centrálnej banky zakotvenú v ústavnej legislatíve. Pozitívne hodnotenie nezávislosti centrálnej banky podporuje aj relatívne dobré platové ohodnotenie jej zamestnancov.Ešte lepšie by na tom centrálna banka mohla z tohto pohľadu podľa INEKO byť, ak by sa zaviedlo postupné obmieňanie kolektívnych orgánov, zamedzilo by sa prepojeniam s politickými stranami, a ak by sa zvýšila otvorenosť banky zmenou zákona o slobodnom prístupe k informáciám.


Málo slovenských detí chodí do škôlky, Brusel tlačí na zlepšenie situácie

Príčiny nízkeho počtu detí v predškolskom vzdelávaní sú viaceré. Veľkú úlohu zohrávajú nedostatočné kapacity.

BRATISLAVA. Na Slovensku dlhodobo rezonuje otázka nedostatku kapacít v materských školách. Počet detí, ktoré absolvujú predprimárne vzdelávanie je v porovnaní s krajinami EÚ veľmi nízky, uviedla to Katarína Vančíková z projektu To dá rozum počas piatkovej tlačovej konferencie. Odborníci z tejto iniciatívy pripravujú analýzu slovenského školstva a návrh na jeho zlepšenie. Európska komisia vyzvala členské štáty, aby do roku 2020 dosiahli 95-percentnú účasť detí od štyroch rokov na predškolskom vzdelávaní. Podľa správy Európskej komisie navštevovalo na Slovensku materské školy len 78,4 percenta detí vo veku od štyroch rokov po začiatok plnenia povinnej školskej dochádzky. Podľa Vančíkovej sme sa zaradili na predposledné miesto v rámci celej EÚ, pričom priemer bol 94,8 percenta. "Rozdiely v počte detí navštevujúcich materské školy sa líšia aj naprieč regiónmi Slovenska a aj v rámci jednotlivých okresov. Najnižší počet detí je možné sledovať v Košickom kraji (60 percent), Prešovskom kraji (67 percent) a v Banskobystrickom kraji (75 percent)," uviedla Vančíková. Príčiny nízkeho počtu detí v predškolskom vzdelávaní sú viaceré. Veľkú úlohu zohrávajú nedostatočné kapacity v materských školách, pričom počet nevybavených žiadostí o prijatie z roka na rok stúpa. Vančíková uviedla, že medzi rokmi 2006 - 2017 tento počet stúpol takmer 12-násobne a to z počtu 1074 na 12.328. "Podľa hrubého odhadu s priemerným počtom 20 detí v triede nám na Slovensku chýba 1063 tried, čo znamená, že viac ako 13 percent populácie detí, ktorým zákon umožňuje navštevovať materskú školu, sa pri súčasných kapacitách do nich nedokáže umiestniť," opísala aktuálnu situáciu Vančíková. Najviac tried by chýbalo v Košickom kraji, tu by materskú školu nemohla navštevovať zhruba štvrtina budúcich škôlkárov, nasleduje Prešovský kraj (21 percent). Vplyvom nedostatku miest musia mnohé obce a mestá časť detí uprednostniť. "Prednostne prijímajú deti, ktoré dovŕšili päť rokov a tie, ktoré majú odložený začiatok plnenia povinnej školskej dochádzky," uviedla Miroslava Hapalová z projektu To dá rozum. Zároveň doplnila, že riaditeľ základnej školy môže určiť aj ďalšie podmienky prijatia detí. "Okrem bežných požiadaviek sú uprednostňované tie, ktoré majú v škôlke starších súrodencov, trvalý pobyt v obci alebo mestskej časti a majú zamestnaných rodičov. Podmienenie prijatia trvalým pobytom alebo zamestnanosťou rodičov je pritom v rozpore s platným metodickým usmernením," poznamenala Hapalová. Malé šance na umiestnenie do materských škôl majú podľa Hapalovej aj deti so zdravotným a sociálnym znevýhodnením. Legislatíva umožňuje odmietnuť dieťa so zdravotným znevýhodnením, pokiaľ materská škola nemá vytvorené vhodné personálne, priestorové, materiálne a ďalšie podmienky. "Na Slovensku je zhruba 40 percent detí so zdravotným znevýhodnením, ktoré nenavštevujú materské školy," povedala Hapalová. Problematickou skupinou sú aj deti so sociálnym znevýhodnením, kde prevažnú časť tvoria deti z rómskych rodín. Podľa zistení Agentúry EÚ pre základné práva z roku 2016, len 34 percent rómskych detí navštevuje materské školy. Na Slovensku sa hovorí o zavedení povinného školského vzdelávania pre deti od päť rokov. Prijatie takého zákona by podľa Vančíkovej v súčasnej situácii znamenalo, že do škôlok by sa nedostalo zhruba 23 percent 3-4 ročných detí. Podľa Hapalovej by sa mala zaviesť možnosť nárokovať si miesto v materskej škole.     UPOZORNENIE: TASR k správe ponúka zvukový záznam, foto a video záznam.     siv ima


LOVÍME HOAXY‘Už útočia na Marine Le Penovú, chcú z nej urobiť kriminálničku‘ je hoax

Dohodli sa médiá s Facebookom a Googlom, aby zabránili víťazstvu Le Penovej?

Európsky parlament zbavil francúzsku nacionalistickú političku Marine Le Penovú imunity. „Mainstreamové“ médiá sa dohodli s Facebookom a Googlom, aby zabránili víťazstvu Le Penovej vo francúzskych prezidentských voľbách.  Článok českého „alternatívneho“ webu aeronet.cz, ktorý sa začal šíriť sociálnymi sieťami, na úvod cituje pravdivú správu. Európsky parlament hlasovaním skutočne zbavil Marine Le Penovú imunity. Príčinou bol fakt, že na svojom twitteri zverejnila fotografie vrážd, ktoré páchala extrémistická organizácia Islamský štát. To je v rozpore s francúzskymi zákonmi. Nezávisle od toho a mesiac pred hlasovaním v europarlamente zase vznikli dve iniciatívy na označovanie a vysvetľovanie hoaxov a falošných správ na internete. Facebook chce s pomocou etablovaných svetových médií označovať a vyvracať bludy. A firma Google oznámila vznik systému CrossCheck s podobnou ambíciou. Po skúsenostiach z amerických prezidentských volieb sa chcú sústrediť aj na tie francúzske. Dajte nám o ňom vedieť na hoax@sme.sk. Pointou oboch projektov nie je vyradiť Le Penovú zo súťaže, ale zabrániť tomu, aby verejnú mienku a výsledky volieb ovplyvňovali hoaxy a „alternatívne fakty“. Le Penovej kampaň totiž pokračuje, z volieb by ju vyradilo až prípadné právoplatné odsúdenie. Na článku z konšpiračného webu sa pritom dajú ukázať aj logické a novinárske chyby, ktoré vám pomôžu pri odhaľovaní hoaxu, aj keď nemáte poruke fakty. Vety typu „všetci dobre vieme, že...“ sú podozrivé už na prvý pohľad. Odvolávajú sa totiž na neexistujúcu autoritu, čo je logická chyba. Pri pozornejšom čítaní si všimneme aj problematické zdroje článku. Väčšinu z nich tvorí server Breitbart news, ktorý vznikol ako konzervatívne webové noviny, no posunul sa ku krajnej pravici a má na konte množstvo falošných a zavádzajúcich správ. Tretím signálom, že čítame nekvalitný článok, sú „dojmológie“. Takmer po každej vete, ktorá cituje nejakú faktickú informáciu, nasleduje komentatívna veta, ktorá sa neodvoláva na žiadny zdroj. Napríklad vo vete: „Marine Le Pen podle posledních průzkumů šplhá v preferencích stále nahoru a už teď se ukazuje, že vyhraje první kolo prezidentské volby [3], ve Francii totiž panuje mohutný sentiment proti establishmentu,“ autor spojil faktické tvrdenie podporené zdrojom (Le Penovej preferencie) s tvrdením, že „vo Francúzsku panuje mohutný sentiment proti establishmentu“. To už však nijako nedoložil.


Výdavky vlády USA rástli viac ako dvakrát rýchlejšie ako výber daní

Rozpočtový schodok do konca júla bol medziročne vyšší o 27 percent.

WASHINGTON. Deficit rozpočtu americkej vlády za desať mesiacov jej terajšieho fiškálneho roka oproti rovnakému obdobiu pred rokom vzrástol o 183 mld. USD (163, 48 mld. eur) na sumu 867 mld. USD (774, 52 mld. eur), keďže vládne výdavky rástli viac ako dvakrát rýchlejšie ako výber daní. Americké ministerstvo financií uviedlo, že rozpočtový schodok do konca júla bol medziročne vyšší o 27 percent. Vládne výdavky sa totiž zvýšili o 8 percent na 3,73 bil. USD (3,33 bld. eur) a daňové príjmy posilnili o 3 percentá na 2,86 bil. USD (2,55 bld. eur). Rozdiel medzi výdavkami a príjmami americkej federálnej vlády zvýšila redukcia daní o 1,5 bil. USD (1,34 bld. eur), ktorú presadila administratíva prezidenta Donalda Trumpa, a vlani odsúhlasené nové výdavky. Rozpočtový úrad Kongresu (CBO) očakáva, že americký deficit sa v roku 2022 dostane nad úroveň 1 bil. USD (0,89 bil. eur).


Cez Dolné Sasko sa do Nemecka dostali milióny vajec s pesticídom

Nemožno vylúčiť, že to ešte stále nie je všetko.

HANNOVER. Iba cez Dolné Sasko sa na nemecký trh dostalo podstatne viac vajec importovaných z Holandska s privysokým obsahom pesticídu Fipronil, ako sa pôvodne predpokladalo. Už pred troma dňami potravinárski inšpektori informovali, že zo supermarketov v Holandsku, ako aj v nemeckých spolkových krajinách Dolné Sasko a Severné Porýnie-Vestfálsko sa sťahujú rádovo milióny vajec. Do Nemecka sa podľa vtedajšej správy malo dostať celkove 2,9 milióna takýchto vajec, z ktorých sa 875-tisíc kusov malo dostať do obchodnej siete. Ako vyplýva z informácií, ktoré v piatok na tlačovej konferencii uviedol dolnosaský krajinský minister pôdohospodárstva, nominant Zelených Christian Meyer, iba cez Dolné Sasko sa do Nemecka dostalo viac ako desať miliónov znečistených vajec. Všetky teraz sťahujú. Nemožno však vylúčiť, že to ešte stále nie je všetko, pripustil minister s tým, že sú odkázaní na údaje od veľkých dolnosaských spracovateľov. Informoval o tom Severonemecký rozhlas (NDR). Podozrenie, že by sa znečistenie objavilo podobne ako v Belgicku a v Holandsku aj v chovoch hydiny, sa zatiaľ v Nemecku nepotvrdilo, je však stále predmetom skúmania. To isté platí aj o rôznych výrobkoch, v ktorých sa využívajú vajcia, ako napríklad rezance alebo koláče. Vajcia obsahujúce pesticíd sťahujú z trhu už aj vo Švajčiarsku. Sieť supermarketov Migros informovala, že všetky inkriminované šarže sa neodkladne stiahnu z ponuky. Ide o preventívne opatrenie, ohrozenie zdravia nejestvuje, dodala firma. Zákazníci, ktorí majú doma zakúpené znečistené vajcia, ich môžu vrátiť v ktorejkoľvek pobočke siete a dostanú späť peniaze. Spomínaný pesticíd, ktorý vyvinuli v 80. rokoch minulého storočia vo Francúzsku, je vysoko jedovatý pre kliešte, blchy, ba aj včely. Od roku 2013 sa v Európskej únii obmedzilo jeho využívanie na pôdohospodárstvo. Hodnoty Fipronilu vo vajciach podľa pôvodných informácií nepredstavujú ohrozenie pre dospelých, potenciálne však môžu znamenať zdravotné riziká pri konzumácii vajec deťmi. Pri vyšších dávkach môže však pesticíd spôsobiť aj u dospelých podráždenie pokožky a očí, nevoľnosť, vracanie či bolesti hlavy. Konzumácia vajec by podľa nemeckých potravinárskych inšpektorov mohla byť zdraviu škodlivá.


Kto získa Nobelovu cenu za chémiu? Analytici uverejnili predpovede

BRATISLAVA. V stredu doobeda sa dozvieme tretieho laureáta na Nobelovu cenu v roku 2017. Oznámia držiteľa ocenenia za vedecký prínos v oblasti chémie. V pondelok získali ocenenie za fyziológiu a medicínu vedci, ktorí skúmali vnútorné biologické hodiny človeka. V utorok zas udelili Nobelovu cenu za fyziku vedcom, ktorí prvýkrát potvrdili priamu existenciu gravitačných vĺn. Aj tento rok pripravila analytická firma Clarivate Analytics predpovede, ktoré vznikajú na základe počtov citácií vedeckých prác z citačných údajov stránky Web of Science. Minulý rok sa analytici v predpovedi trafili štyrikrát - uhádli aj držiteľa Nobelovej ceny za chémiu, ktorým sa stal J. Fraser Stoddart za dizajn a syntézu molekulárnych strojov. Ocenenie získal spolu s kolegami Bernardom Feringom a Jeanom-Pierrom Sauvageom. Tento rok je favoritov na cenu za chémiu podľa analytikov sedem. Prvými favoritmi na tohtoročnú Nobelovu cenu za chémiu sú americkí chemici John Bercaw a Robert Bergman a ruský výskumník Georgij Šulpin za dôležité príspevky vo funkcionalizácii uhlíkovo-vodíkovej väzby. Tento typ reakcie dokáže nahradiť väzbu uhlík-vodík za uhlík-uhlík. V súčasnosti je táto oblasť výskumu veľmi aktívna a očakáva sa, že prinesie nové metódy chemickej syntézy. Zatiaľ žiadnu zo známych metód nepoužili komerčne. Chemik Jens Nørskov by mohol získať ocenenie za prácu na heterogénnej katalýze pevných povrchov - táto operácia je jedna zo základných, na ktorých princípe funguje dnešný chemický priemysel. Základom heterogénnej katalýzy je, že katalyzátor - látka, ktorá ovplyvňuje rýchlosť reakcie - je v inom skupenstve ako reaktant. Nørskov vyvíjal najmä udržateľné a energeticky účinné katalyzátory, ktoré sú šetrné k životnému prostrediu. Za heterogénnu katalýzu už v minulosti získali Nobelove ceny vedci Fritz Haber (1918), Carl Bosch (1931), Irving Langmuir (1932) a Gerhard Ertl (2007). Za objav a využitie minerálnych perovskitov - kosoštvorcových minerálov - by mohli získať Nobelovu cenu za chémiu traja vedci - Cutomu Mijasaka z Japonska, Pchark Nam-gju z Južnej Kórei a Henry Snaith z Veľkej Británie. Traja vedci tieto minerály použili na výrobu energie a vytvorili tak vysoko účinné solárne články. Držiteľa Nobelovej ceny za chémiu za rok 2017 sa dozvieme v stredu 4. októbra o 11:45.


Reportéri bez hraníc: Egyptské média venovali Mursího smrti slabú pozornosť

Organizácia kritizovala úplnú kontrolu egyptskej vlády nad spravodajstvom o udalosti.

KÁHIRA. Väčšina egyptských médií venovala smrti bývalého egyptského prezidenta Muhammada Mursího slabú pozornosť a len reprodukovali oficiálne vyhlásenie, uviedla v piatok na svojej webovej stránke organizácia Reportéri bez hraníc (RSF). RSF na svojej webovej stránke slovne odsúdili úplnú kontrolu egyptskej vlády nad spravodajstvom o udalosti, ktorá bola významnou udalosťou domácej politiky. Väčšina egyptských médií podľa RSF 17. júna pri oznámení o Mursího smrti použila to isté 42-slovné vyjadrenie vlády bez toho, aby ponúkli vlastný pohľad na udalosť a dokonca ani neuviedli, že Mursí bol bývalý prezident krajiny. "Egyptské úrady musia povoliť slobodu médií a musia byť otvorené novinárskemu prístupu k politickému životu namiesto toho, aby sa snažili uzamknúť debatu," uvádza sa vo vyjadrení pobočky RFS na Blízkom východe. Na základe egyptského zákona o terorizme z roku 2015 musia média pri reportážach o bombových útokoch používať oficiálne verzie. Egyptský exprezident Mursí (67) skolaboval v pondelok počas pojednávania súdu, pred ktorým sa zodpovedal z obvinení zo špionáže. Podľa zdroja z lekárskeho prostredia skonal na srdcový záchvat. Mursí bol prvým demokraticky zvoleným prezidentom Egypta. Do úradu nastúpil v roku 2012. Po vlne protivládnych demonštrácií v lete 2013 ho však zosadili počas vojenského prevratu, na ktorého čele stál súčasný prezident Abdal Fattáh Sísí. Armáda zatkla Mursího aj mnoho ďalších vodcov Moslimského bratstva, ktoré potom úradne zakázali.


Prváci z Čunova budú cestovať od septembra do školy v Petržalke

BRATISLAVA. Od budúceho školského roka 2017/2018 budú prváci z bratislavskej mestskej časti (MČ) Čunovo navštevovať Základnú školu (ZŠ) na Turnianskej ulici v Petržalke. Deti, ktoré už navštevujú ZŠ v Rusovciach, budú môcť dokončiť povinnú školskú dochádzku v tejto mestskej časti. Pre TASR to potvrdila starostka Čunova Gabriela Ferenčáková. "Podarilo sa nám uzatvoriť dohodu s MČ Bratislava-Petržalka o spoločnom školskom obvode, takže už v školskom roku 2017/2018 naše deti nastúpia do prvého ročníka do ZŠ na Turnianskej ulici," uviedla Ferenčáková. V tejto súvislosti schválili čunovskí poslanci i VZN o určení miesta, času a bližších podrobnostiach zápisu dieťaťa na plnenie povinnej školskej dochádzky v ZŠ, ktoré je zároveň informáciou pre rodičov, kde môžu zapísať deti do prvej triedy. Starostka bude v tejto súvislosti v najbližších dňoch rokovať so zástupcami Magistrátu hlavného mesta a Dopravného podniku Bratislava o úprave grafikonu autobusu, ktorý premáva medzi Čunovom a Mostom SNP. Rusovce vypovedali na jeseň roka 2016 dohodu o školskom obvode s Čunovom. Keďže táto mestská časť nie je zriaďovateľom ZŠ, starostka oslovila najbližšie mestské časti s požiadavkou spoločného školského obvodu. Jarovce žiadosť odmietli z kapacitných dôvodov, Petržalka žiadosti vyhovela. Nový spoločný školský obvod pozostáva zo súčasného jedenásteho školského obvodu ZŠ Turnianska 10, ktorý sa dopĺňa a rozširuje o celú mestskú časť Bratislava-Čunovo.


Priemerná mzda v Česku vzrástla o takmer štyri percentá

Vďaka zvýšeniu minimálnej mzdy si polepšili aj ľudia s nižšími platmi.

PRAHA. Priemerná mzda v Česku v druhom 2. kvartáli vzrástla na 27 297 Kč (1010 eur). To bolo o 1019 Kč alebo 3,9 percenta viac než v rovnakom období vlani, uviedol Český štatistický úrad (ČSÚ). Po odpočítaní inflácie sa mzdy reálne zvýšili o 3,7 percenta. Informoval o tom internetový portál ihned.cz. Mzdový medián dosiahol v 2. štvrťroku 23 047 Kč. V porovnaní s 2. kvartálom vlaňajška sa zvýšil o 4,5 percenta. U mužov dosiahol 25 176 Kč, u žien 20 567 Kč. Rast mediánu znamená, že si prilepšili najmä ľudia s najnižšími platmi, čomu pomohlo napríklad zvýšenie minimálnej mzdy. Rýchlejší rast mediánu než priemernej mzdy tak ukazuje, že sa znižuje nerovnosť českých platov, pretože sa mzdy horšie platených ľudí približujú priemernej mzde v celej ekonomike. Do priemernej hrubej mzdy sa počítajú zárobky pred zdanením a povinnými odvodmi, vrátane príplatkov za nadčasy, odmien, náhrad mzdy a podobne. Dlhodobé štatistiky ukazujú, že zhruba dve tretiny zamestnancov majú mzdu nižšiu než je celoštátny priemer. Štyri pätiny zamestnancov si teraz zarobia sumu medzi 11 238 a 43 752 Kč. V podnikateľskej sfére sa priemerná mzda zvýšila nominálne o 3,9 percenta, reálne (po odpočítaní inflácie) o 3,7 percenta, v nepodnikateľskej sfére stúpla nominálne o 3,6 percenta, reálne o 3,4 percenta.


Tím Európy je v semifinále, zámorské derby ovládla Kanada

Kanada zdolala veľkého rivala 4:2. Američania aj spolu s Českom končia na Svetovom pohári už po základnej skupine.

USA - Kanada 2:4 (1:3, 0:1, 1:0) Góly: 5. McDonagh (Stepan, Kane), 58. T. J. Oshie (van Riemsdyk, Pavelski) - 6. Duchene (Vlasic, Thornton), 7. Perry (Couture, Toews), 13. Duchene (Burns), 29. Bergeron (Tavares, Pietrangelo). Strely na bránku: 36:34. Rozhodcovia: McCauley, Furlatt - Heyer, Cormier, vylúčení: 3:3 na 2 min., presilovky a oslabenia: 0:0, 19.106 divákov. USA: Quick - Carlson, McDonagh, Niskanen, Suter, Byfuglien, E. Johnson - Oshie, Pavelski, van Riemsdyk - Kane, Stepan, Abdelkader - Wheeler, Kesler, Parise - Palmieri, Backes, Pacioretty Kanada: Price - Weber, M. E. Vlasic, Doughty, Bouwmeester, Burns, Pietrangelo - Bergeron, Crosby, Marchand - Stamkos, Getzlaf, Tavares - Perry, Toews, Couture - Duchene, O'Reilly, Thornton TORONTO. Kanadskí hokejisti bodovali naplno aj vo svojom druhom zápase v A-skupine Svetového pohára. V noci vyhrali v zámorskom derby nad USA 4:2. Spolu s Tímom Európy si ešte pred záverečným vzájomným skupinovým duelom (vo štvrtok o 2.00 SELČ) zabezpečili miestenku v semifinále. Američania prekvapujúco skončia už v skupine. A rovnako už nemôžu postúpiť ani Česi. V ich vzájomnom dueli (v piatok o 2.00) zabojujú iba o tretie miesto. Kanaďania hnaní domácim publikom v torontskom Air Canada Centre prevýšili Američanov vo všetkých dôležitých herných činnostiach. Boli dôraznejší v osobných súbojoch i predbránkových priestoroch a efektívnejší v koncovke. Základ triumfu položili v prvej tretine. V nej v priebehu štrnástich sekúnd otočili skóre z 0:1 na 2:1. Ďalší zásah pridal v 13. minúte Matt Duchene. Dvojgólového strelca vyhlásili za prvú hviezdu zápasu. Druhou bol obranca Drew Doughty a treťou ďalší hráč víťazného tímu John Tavares. (zdroj: wch2016.com): John Tortorella, tréner USA: "Sme frustrovaní. Sklamali sme našich fanúšikov a ja sa z toho nevyviňujem. Cítim zodpovednosť za neúspech na tomto turnaji." Marc-Edouard Vlasic, obranca Kanady: "Chceli sme vyhrať a zaistiť si postup do semifinále. To sa nám podarilo, no už sa pozeráme na náš záverečný zápas v skupine, v ktorom tiež chceme uspieť a skončiť na prvom mieste." Matt Duchene, útočník Kanady: "Toto víťazstvo pre nás znamená veľmi veľa. Vyradili sme z turnaja tím, ktorý mal patriť medzi favoritov na celkový triumf. Dokonale sme využili túto príležitosť."


Austrálsky štát Victoria povolil odstrel kengúr, z mäsa bude zvieracie krmivo

Opatrenie má zabrániť ďalšiemu nárastu miestnych kengurích populácií.

CANBERRA. Austrálsky štát Victoria povolil odstrel kengúr, ktorých mäso sa bude využívať na výrobu zvieracieho krmiva. Opatrenie má zabrániť ďalšiemu nárastu miestnych kengurích populácií, informovala v utorok agentúra DPA. Na území štátu Victoria, ktorý sa nachádza na juhovýchode Austrálie, vyčlenili na tento účel sedem "zberných zón". Ide o lokality, v ktorých žijú veľké množstvá týchto vačkovcov. Odstrel budú môcť vykonávať len osoby akreditované do vládou schváleného programu. Počet kengúr určených na utratenie sa určí na základe oficiálnych prieskumov kengurích populácií. "Program vyvažuje potrebu udržania zdravých populácií kengúr a zaisťuje, aby klokany neničili úrodu farmárov, nepoškodzovali majetok a nesúperili s dobytkom o potravu a vodu," uviedla v utorok ministerka poľnohospodárstva štátu Victoria Jaclyn Symesová. Z mäsa zastrelených kengúr sa bude v licencovaných prevádzkach vyrábať krmivo pre domáce zvieratá. Vláda chce týmto spôsobom minimalizovať odpad a zároveň podporiť miestnych farmárov, výrobcov a zamestnanosť. Novú iniciatívu vítajú farmári, ale kritizujú ju ochrancovia zvierat. Podobný program už počas posledných piatich rokov prebiehal v skúšobnom režime. Podľa ochranárov bolo v rámci neho od roku 2014 zabitých približne milión kengúr.


Trump požiadal o prípravu obchodnej dohody s Čínou

Riešia sa hlavne krádeže duševného vlastníctva.

NEW YORK. Americký prezident Donald Trump požiadal predstaviteľov svojej administratívy, aby začali pripravovať podmienky možnej obchodnej dohody s Čínou. Informoval o tom v piatok portál cnbc.com s odvolaním sa na informácie agentúry Bloomberg, ktorá citovala štyri nemenované zdroje oboznámené s problematikou. Hlavným problémom je otázka krádeží duševného vlastníctva čínskymi spoločnosťami, uviedol jeden zo zdrojov agentúry Bloomberg, podľa ktorého je do riešenia zapojených niekoľko úradov.Správa o potenciálnej obchodnej dohode prišla potom, ako prezident Trump vo štvrtok telefonicky hovoril so svojím čínskym partnerom Si Ťin-pchingom. Americký prezident na Twitteri uviedol, že mal "dlhú a veľmi dobrú konverzáciu" s čínskym lídrom "s veľkým dôrazom na obchod". Hovorca čínskeho ministerstva zahraničných vecí novinárom povedal, že diskusia bola pomerne pozitívna a obaja lídri sú optimisti v otázke riešenia sporu v oblasti technológií, ktorý viedol k tomu, že obe strany voči sebe navzájom uvalili clá. Na správu o rozhovoroch zareagovali aj akciové trhy v Európe a v Ázii. Francúzsky akciový index CAC 40 v piatok po tejto informácii stúpol o 1,3 percenta, nemecký index DAX posilnil o 1,4 percenta a index britskej burzy FTSE 100 vzrástol o 0,6 percenta. Hongkonský index Hang Seng si prilepšil o 4,2 percenta, čínsky index Shanghai Composite si pripísal 2,7 percenta a japonský Nikkei 225 stúpol o 2,6 percenta.


Kim Čong-un chce pokračovať v zmierovaní s Južnou Kóreou

SOUL. Severokórejský vodca Kim Čong-un chce pokračovať v zmierlivom prístupe k Južnej Kórei aj po skončení zimnej olympiády v Pjongčangu. Naznačil to v utorok po prijatí severokórejskej delegácie, ktorá sa vrátila z výpravy na zimné olympijské hry a jej členkou bola aj Kimova sestra Kim Jo-džong. "Je dôležité, aby sme pokračovali v dobrých výsledkoch tým, že budeme udržiavať atmosféru zmierenia a dialógu vytvorenú silnou túžbou a spoločnou vôľou Severu a Juhu, ktorej hybnou silou sú zimné olympijské hry," citovala Kim Čong-una štátna severokórejská agentúra KCNA. Delegácia vedená Kim Jong-namom, predsedom stáleho výboru Najvyššieho ľudového zhromaždenia, podľa KCNA informovala severokórejského vodcu o výsledkoch svojej návštevy v Južnej Kórei. Kim Jo-džong ho oboznámila s obsahom stretnutia s juhokórejským prezidentom Mun Če-inom, ktorému tlmočila pozvanie na návštevu KĽDR, ako aj krátkej schôdzky s americkým viceprezidentom Mikeom Penceom. Po vypočutí členov delegácie vyjadril Kim Čong-un "veľkú spokojnosť" s osobitným prijatím zástupcov KĽDR, ktoré označil za "pôsobivé" a Južnej Kórei sa zaň poďakoval. Zároveň vydal "dôležité pokyny" v príslušných oblastiach na vykonanie praktických opatrení na zlepšenie vzťahov medzi oboma kórejskými štátmi. Vzťahy medzi Soulom a Pchjongjangom boli až do obdobia krátko pred začiatkom zimných olympijských hier napäté v dôsledku severokórejských skúšok balistických rakiet a podzemného jadrového restu. Kim Čong-un však vo svojom novoročnom prejave nečakane nastolil zmierlivý tón voči Južnej Kórei, výsledkom čoho bola aj skutočnosť, že na otváracom olympijskom ceremoniáli kráčali severokórejskí športovci spolu s juhokórejskými pod spoločnou modro-bielou vlajkou "zjednotenia".


V Brazílii sa zrútila sedempodlažná budova, zahynul jeden človek

RIO DE JANEIRO. V brazílskom meste Fortaleza sa v utorok zrútila sedempodlažná budova. Tamojšie úrady hlásia jedného mŕtveho a desať nezvestných, pričom nie je jasné, či sa nachádzajú pod troskami alebo zatiaľ nekontaktovali príbuzných. Ďalších desať osôb sa im už podarilo zachrániť. Dvaja ľudia, ktorí zostali pod troskami, komunikovali s príbuznými a záchranármi cez mobilný telefón. Zástupca hasičov Cleyton Bezerra povedal, že situácia je zložitá, keďže niektoré časti budovy sa ešte môžu zrútiť. V okolí spadnutej budovy požiadali o pokoj, aby počuli zvuky vychádzajúce spod trosiek. Andre Montenegro, predstaviteľ stavebnej komory štátu Ceará, si myslí, že zrútenie 30-ročnej budovy je spojené s "problémami s jej údržbou a základmi". Podľa neho mnohí vlastníci v dôsledku brazílskej ekonomickej krízy neinvestujú do opráv budov.


Na viacerých úsekoch v Bratislave hlásia zdržanie do pol hodiny

Dvadsaťpäťminútové zdržanie je od Bernolákova do Bratislavy.

BRATISLAVA. So zdržaním desať až 25 minút musia v utorok ráno počítať vodiči na bratislavských cestách a vstupoch do hlavného mesta. Na viacerých úsekoch sa tvoria kolóny. Informujú o tom Zelená vlna RTVS a Stella centrum. Do 20 minút sa vodiči zdržia na ulici Svornosti, na Popradskej v smere do mesta, na D1 od križovatky Zlaté Piesky po Prístavný most. Do 15 minút si postoja na Račianskej, Gagarinovej a Hradskej smerom do mesta. Zdržanie do desiatich minút je na Vrakunskej, Slovnaftskej a Dvojkrížnej v smere do mesta. Dvadsaťpäťminútové zdržanie je od Bernolákova do Bratislavy, do dvadsiatich minút si vodiči postoja v Dunajskej Lužnej do Rovinky a Bratislavy. Pätnásťminútové kolóny hlásia v Moste pri Bratislave smerom do hlavného mesta a v Ivanke pri Dunaji smerom od Bernolákova do Bratislavy. Desať minút si vodiči počkajú na vjazde do Bratislavy po diaľnici D2 zo Stupavy, na diaľnici D1 pred vjazdom do Bratislavy pred Prístavným mostom smere od Senca, ale tiež z Čiernej Vody, Vajnôr a za Studeným a Miloslavovom smerom do Bratislavy.


Dosť bolo šiat z mäsa a plyšových žabiakov. Lady Gaga už nechce byť paródiou

Nová Madonna vydala album Joanne. Chce na ňom hlavne predviesť svoj hlas, čo sa podarilo. Tým sa však pochvala končí.

Prosím, prestaňte vo mne vidieť tú podivnú postavu zo surrelistických malieb. Už nie som objektom konceptuálneho umenia, už nechcem nosiť latex a na hlave mŕtve zvieratá, radšej ružový klobúk a šaty princeznej. Len sa, prosím, sústreďte na môj hlas, ja nie som paródia, som skutočne dobrá speváčka. Takýto zúfalý odkaz môžeme vycítiť v podtexte nového albumu Lady Gaga. Vždy vedela, ako správne šokovať. Experimentovala s obliekaním, premyslene prepájala hudbu s vizuálnym umením a pre generáciu dvadsiatnikov je novou Madonnou. Jej hudba bola vždy o štýle, často sa preň zabárala do nevkusu. Vytvorila niekoľko hitov a mnoho nepočúvateľného gýču. No vždy bolo jasné, že je to čiastočne hra so zveličením a iróniou. Jej nový album Joanne je celý o tom, že sa svojho niekdajšieho štýlu vzdáva. Teraz šokovala tým, ako veľmi sú jej nové piesne priemerné a nezaujímavé. Na novinku Joanne si pozvala niekoľko hudobných osobností: Beck jej napísal tanečnú skladbu Dancin´ in Circles, Florence Welch s ňou spieva duet v piesni Hey Girl, na gitare hrá Josh Homme z Queens of the Stone Age a na bicie vychádzajúca folková hviezda Father John Misty. Tieto vedľajšie úlohy obsadila Lady Gaga šikovne a niektoré piesne znejú chytľavo. Elektronický podmaz dodáva šťavu piesni John Wayne a úderne pôsobí aj otváracie číslo Diamond Heart. Cieľ predviesť svoj hlas v celom jeho rozsahu a pôsobivosti sa Lady Gage podaril a niekedy jeho sila a dôraz prekvapujú. Na jeden dobrý moment však pripadá na albume priveľa vaty. Nahrávka má síce celkom silný úvod, ten však neskôr vystriedajú nudné klavírne balady, cukríkovo znejúci pop ako z čias najväčšej slávy Britney Spearsovej, piesne s nádychom country, dlhé pasáže smutného zavýjania a spevácke cvičenia. Dôvodom tejto zmeny boli zrejme peniaze. Z albumu Born This Way predala Lady Gaga celosvetovo šesť miliónov kusov, ale ten ďalší s názvom Artpop bol sklamaním, ľudia si z neho kúpili len niečo vyše dvoch miliónov kópií. Lady Gaga potrebovala nevyhnutne zmenu, vyhodila svojho niekdajšieho manažéra a výrazne zmenila svoj štýl. Vzdala sa bizarných umeleckých projektov, na verejnosti začala vystupovať striedmo. Nahrala album džezových duetov so starnúcim spevákom Tonym Bennettom, na oscarovom ceremoniáli zaspievala pieseň z muzikálu Sound of Music o mníške v horách. Aj pri týchto príležitostiach sa ukázalo, že ju verejnosť už nedokáže brať ako serióznu speváčku. Na jej šaty z kusov mäsa, plyšových žabiakov alebo fialových vlasov je príliš ťažké zabudnúť. Jej novú striedmejšiu polohu vysmiali. Ľahšie ju prijali ako kráľovnú upírov alebo tisícročnú lesnú čarodejnicu v seriáli American Horror Story. Speváčku to očividne trápi. Jej nový album Joanne je preto ďalším krokom v premene na slušné dievča a princeznú, ktorá nechce pobúriť ani prekvapiť, len predať dosť albumov. Lady Gaga zaujala kedysi práve tým, že priemernou byť nechce, že poslucháčov nenudí, radšej ich šokuje alebo znechutí. Jej hudba a vystupovanie síce polarizovali poslucháčov, buď ste ju milovali, alebo nenávideli, ale bola nepochybne progresívna a skúšala mantinely populárnej hudby. Joanne je vydeseným krokom vzad, akoby sa speváčka zľakla vlastného odrazu, a preto nahrala príliš umiernenú, neistú nahrávku, ktorá balansuje na roztrasených nohách. Tento text ste mohli čítať vďaka tomu, že platíte za obsah. Vážime si to.


Brusel znova rokovať odmieta, Mayová chce kompromis

Britská premiérka sa znova pokúsi otvoriť dohodu o brexite, ktorú vyrokovala s Úniou.

LONDÝN. Britská premiérka Theresa Mayová sa bude snažiť o "pragmatické riešenie" patovej situácie okolo podmienok brexitu prijateľné pre Európsku úniu i jej vlastných poslancov, keď sa vráti do Bruselu, aby sa pokúsila znova otvoriť rozhovory o "rozvodovej" dohode. Uviedla to v príspevku pre nedeľňajšie noviny Sunday Telegraph. Mayová tiež tvrdí, že líder opozičných labouristov Jeremy Corbyn s ňou súhlasí v tom, že je potrebné zmeniť tzv. írsku poistku, zahrnutú do dohody o vystúpení Spojeného kráľovstva z EÚ, vďaka ktorej by hranica medzi Írskou republikou a Severným Írskom zostala otvorená. Premiérka zdôraznila, že v snahe dosiahnuť reálny kompromis vo veci brexitu počúva názory osobností z celého spektra politiky, odborových hnutí i podnikateľov. "Preto, keď sa vrátim do Bruselu, budem bojovať za Britániu a Severné Írsko, budem vyzbrojená novým mandátom, novými myšlienkami a posilneným odhodlaním dohodnúť pragmatické riešenie, ktoré naplní brexit, za ktorý hlasovali britskí občania, a súčasne zaistí, že medzi Severným Írskom a Írskou republikou nebude tvrdá hranica," napísala Mayová. "Práve to mi dal parlament za úlohu v utorok večer," dodala. Dolná komora britského parlamentu v utorok tesnou väčšinou schválila Mayovej plán na opätovné prerokovanie tzv. írskej poistky. EÚ to však odmieta. Len krátko po hlasovaní britských poslancov predseda Európskej rady Donald Tusk oznámil, že Únia neobnoví s Britániou rokovania s cieľom prepracovať dohodu o vystúpení, pretože existujúci návrh dohody je najlepšou a jedinou cestou k riadenému brexitu. Mayová má informovať parlament o svojich rokovaniach s EÚ 13. februára, dopĺňa v správe agentúra DPA.


Sekera definitívne absolvuje tohtosezónny debut v NHL už túto noc

Slovenský obranca sa v zápase stretne s krajanom Pánikom.

EDMONTON. Slovenský hokejový reprezentant Andrej Sekera v službách tímu Edmontonu Oilers nastúpi v utorok proti Arizone na svoj prvý zápas v aktuálnej sezóne NHL po dlhodobom zranení achilovky. Tridsaťdvaročného rodáka z Bojníc povolali zo záložného tímu AHL Bakersfield Condors. Sekera stihol v nižšej zámorskej súťaži odohrať päť stretnutí, v ktorých si pripísal dve asistencie. Súčasťou organizácie Edmontonu Oilers je od roku 2015, keď podpísal zmluvu na šesť rokov v hodnote 33 miliónov USD. Okrem Oilers si v NHL zahral aj za Los Angeles Kings, Carolinu Hurricanes a Buffalo Sabers. Súperom Edmontonu bude v utorok Arizona Coyotes. Informácie priniesol oficiálny web Edmontonu Oilers.


Český Albert predával poľský čaj s halucinogénnymi látkami

Látky, ktoré obsahoval čaj, môžu byť pre ľudské telo aj toxické.

BRNO. V českom reťazci Albert sa predával čaj poľskej výroby, ktorý obsahoval tropánové alkaloidy atropín a skopolamín, ktoré sú v potravinách zakázané, uviedol vo štvrtok (29. decembra) v tlačovej správe hovorca českej Štátnej poľnohospodárskej a potravinárskej inšpekcie Radoslav Pospíchal. Ide o látky s halucinogénnymi účinkami, ktoré v určitom množstve môžu byť pre ľudské telo toxické. Konkrétne ide o čaj Herbal Tea (Loyd) - mäta s brusnicou a bylinkami v balení 40 gramov s dátumom minimálnej trvanlivosti do 31. júla 2017. Výrobcom je spoločnosť Mokate. Atropínu bolo v čaji 206 mikrogramov na kilogram a skopolamínu 31,7 mikrogramu na kilogram. "Inšpekcia spotrebiteľom odporúča, aby sa vyhli konzumácii čaju uvedenej šarže," uviedol Pospíchal. Albert musel okamžite čaj stiahnuť z predaja, teraz čelí správnemu konaniu o uložení pokuty. Pred rovnakými látkami varovala česká inšpekcia tiež napríklad pred dvoma rokmi, obsahovala ich detská kaša nemeckého výrobcu Alnatura. Množstvo nepovolených látok v kaši bolo výrazne nižšie ako aktuálne v čaji.


Merckxa prepustili z jednotky intenzívnej starostlivosti

Bývalý cyklistka utrpel vážne poranenie hlavy.

BRUSEL. Bývalého belgického cyklistu Eddyho Merckxa prepustili v pondelok z jednotky intenzívnej starostlivosti. Sedemdesiatštyriročný päťnásobný víťaz Tour de France spadol v nedeľu z bicykla a utrpel vážne zranenie hlavy. Podľa periodika Het Nieuwsblad bol Merckx na výlete s priateľmi, po páde ho previezli do nemocnice v Dendermonde, ktorá sa odmietla vyjadriť k novej informácii. "Jeho manželka Claudia mi povedala, že sa mu, vzhľadom na okolnosti, vodí dobre," citovala agentúra AFP jeho dlhoročného priateľa Paula van Himsta.


Brexit spomalí írsku ekonomiku, prinesie však aj nové pracovné príležitosti

Celkovo by mala írska ekonomika aj trh práce podľa prognóz spomaliť.

DUBLIN. Odchod Veľkej Británie z Európskej únie (EÚ) môže priniesť do Írska nové pracovné príležitosti. Dôvodom je presun niektorých firiem do tejto krajiny. Celkovo by však v dôsledku brexitu mala írska ekonomika aj trh práce podľa prognóz spomaliť. Personalisti ale masívny odchod cezhraničných pracovníkov neočakávajú. "Od začiatku brexitu došlo k obrovskému nárastu pracovných príležitostí v Írsku, keďže je jedinou krajinou s anglickým jazykom zostávajúcou v Európskej únii," priblížila pre TASR konzultantka írskej personálnej agentúry Recruitisland Lauren McLoughlin. Odborníci upozorňujú, že hlavné mesto Dublin sa rýchlo stáva najnovším centrom EÚ pre veľké medzinárodné spoločnosti, ktoré sa snažia mať v Írsku svoju základňu. "Brexit bude mať pozitívny vplyv na pracovné miesta a pracovné príležitosti v Írsku, keďže sa očakáva, že prílev veľkých medzinárodných spoločností, ktoré sa presťahujú do Írska, prinesie írskym pracovníkom lepšie pracovné vyhliadky," tvrdí McLoughlin. Podľa jej slov najväčší nárast by mohli zaznamenať finančný sektor a stavebníctvo. Naopak, vystúpenie Británie z EÚ najviac z hľadiska dovozu a vývozu negatívne ovplyvní potravinárstvo a poľnohospodárstvo. "Automobilový, farmaceutický a finančný sektor tiež zasiahol brexit veľmi tvrdo, čo prinieslo negatívne aj pozitívne vplyvy pre Írsko," priblížila McLoughlin. Analýza írskeho Inštitútu ESRI a tamojšieho ministerstva financií z marca tohto roka ukázala, že v prípade odchodu Británie bez dohody bude zamestnanosť v Írsku do desiatich rokov približne o 3,4 percenta nižšia, čo predstavuje pokles o 80-tisíc pracovných miest než v prípade, že by Londýn z únie neodišiel. V prípade riadeného brexitu by zamestnanosť mala klesnúť o 1,8 percenta, čo predstavuje 45-tisíc pracovných miest. Spomaliť by sa mal do desiatich rokov aj rast írskeho hospodárstva, a to v prípade odchodu bez dohody o 4,8 percenta, v prípade dohody o približne 2,6 percenta. McLoughlin tvrdí, že v súčasnosti v Írsku viac ako polovica cezhraničných pracovníkov žije v Severnom Írsku, pracujú však v Írskej republike. "Je to spôsobené najmä tým, že životná úroveň v Severnom Írsku je atraktívnejšia ako v Írskej republike a platy sú zase v republike atraktívnejšie ako na severe. V súčasnosti môžu cezhraniční pracovníci kombinovať svoje príspevky na sociálne poistenie z oboch častí na základe práva EÚ. Nariadenie o slobode pohybu po brexite by malo umožniť, aby táto doložka zostala v platnosti, takže je nádej, že cezhraniční pracovníci by nemali byť silno ovplyvnení," predpokladá McLoughlin. Neočakáva však masívny odchod cudzincov z krajiny. "Spolu s nárastom nových pracovných príležitostí a príchodom nových podnikov do Írska sa zvýši aj počet jazykových pozícií, o ktorých si myslím, že môžu byť pre európskych občanov atraktívne," dodala McLoughlin.


OBJEKTÍVNajmenší mesiac vyzeral ako hviezda, pozrite si ako Phobos obieha Mars

Na záberoch vyzerá ako hviezda, no v skutočnosti ide o jeden z najmenších mesiacov slnečnej sústavy - Phobos. Napriek jeho "vzrastu" marťanský mesiac pri objave pomenovali po gréckom bohovi strachu - Phobosovi. V mytológii bol synom a spoločníkom Áresa, ktorého v rímskej mytológii nazývali aj Mars. Pred viac ako 40 rokmi sonda Viking 1 urobila prvé zábery mesiaca Phobos, ktorý je z dvojice prirodzených družíc Marsu najväčší. Pracovníci Hubblovho teleskopu teraz uverejnili animované zábery mesiaca ako obieha svoju planétu. Zábery pochádzajú z mája minulého roku. Pôvodne chceli fotiť iba Mars, Phobos sa im na záberoch zjavil náhodou.


Slovan prehral druhý domáci zápas po sebe, dostal štyri góly

Slovan tentoraz prehral v riadnom hracom čase.

HC Slovan Bratislava - Avangard Omsk 1:4 (1:2, 0:0, 0:2) Góly: 16. Viedenský (Ebert, Buchtele) - 5. Michejev (Meňšikov, Košelev), 13. Semionov (Košelev, Petersson), 46. Galimov (Fajzullin), 51. Žukenov (Martynov, Minejev) Vylúčení: 7:6 na 2 min, navyše: 57. A. Šťastný (Slovan) 5+DKZ za napadnutie hlavy a krku, presilovky a oslabenia: 0:0, rozhodovali: Beľajev, Vasiliev - Zacharenkov, Majtak (všetci Rus.), 6628 divákov Slovan: Mazanec (51. - 51. Štěpánek) - Meszároš, Barker, Ebert, T. Voráček, Taimi, Švarný, L. Kozák - L. Kašpar, Viedenský, Buchtele - Smoleňák, Colby Genoway, Řepík - T. Hrnka, J. Mikúš, Skalický - A. Šťastný, Sádecký, Ščerbatov Omsk: Furch - Meňšikov, J. Medvedev, M. Berezin, Lisov, Minejev, Martynov, Nazarkin - Kugryšev, Fisenko, Perežogin - Michejev, Pianov, Košelev - Žukenov, Semionov, Petersson - Galimov, Stas, Fajzullin BRATISLAVA. HC Slovan Bratislava si v Kontinentálnej hokejovej lige (KHL) pripísal ďalšiu domácu prehru, keď v utorok večer podľahol Avangardu Omsk 1:4. Zverenci trénera Miloša Říhu síce v prvej tretine prehrávali už 0:2, no Viedenskému sa podarilo znížiť a jednogólový rozdiel bol až do 46. min, v ktorej skóroval Anseľ Galimov. Definitívnu podobu výsledku dal v 51. min Dmitrij Žukenov. Bratislavský klub má na svojom konte po utorku 7 bodov a v tabuľke Západnej konferencie mu patrí 10. miesto. Najbližšie sa predstaví opäť doma, v piatok 8. septembra o 19.00 h privítajú Neftechimik Nižnekamsk. I. tretina Slovan hral síce presilovku hneď v úvode, no počas dvoch minút ani raz nevystrelil na bránku súpera. Prišla piata minúta a domácich zaskočil gól Michejeva z ľavej strany, ktorého našiel z pravej strany Košelev. Po nevyužitých početných výhodách na oboch stranách udreli opäť hostia - puk sa za Mazanca odrazil od korčule tiesneného Semionova, no podľa verdiktu videorozhodcu bolo všetko v súlade s pravidlami. Dočkal sa aj Slovan, keď v 16. min skorigoval Viedenský, ktorý ukázal prehľad pred bránkoviskom súpera. Pre domácich to bola len druhá strela do priestoru bránky Avangardu. II. tretina Druhá tretina priniesla sériu vylúčení, no bez gólového efektu na oboch stranách. Dvakrát si dve minúty odsedel bratislavský obranca Taimi, raz útočník Viedenský. Šancí bolo v tejto časti veľmi málo. III. tretina Tretiu dvadsaťminútovku začala potýčka medzi A. Šťastným a M. Berezinom, po ktorej obaja putovali na trestnú lavicu. Hosťom sa podarilo pridať tretí gól v 46. min, keď Fajzullin potiahol puk k bránke Slovana, na druhej strane našiel voľného Galimova a ten prekonal Mazanca - 1:3. Štvrtý presný zásah pridali hostia v 51. min, v brejku sa nemýlil Žukenov a Mazanec vykorčuľoval na striedačku, po devätnástich sekundách hry sa však vrátil späť. Záver stretnutia dohral Slovan bez A. Šťastného, ktorý dostal trest do konca duelu za napadnutie hlavy a krku, skóre sa však už nezmenilo. Miloš Říha (tréner Slovana): "Náš tím som minule chválil, ale dnes nemám čo chváliť. Trápili sme sa až do konca duelu, nenašiel sa ani jeden hráč, ktorý by tomu vtisol niečo bojovnejšie. Omsk nemá až takú silu ako v minulosti, nechcem tým však znižovať kvalitu súpera. S Avangardom sa dá hrať, ale my sme dnes nehrali dobre." Andrej Skabelka (tréner Avangardu Omsk): "Predchádzajúci duel sme hrali zle a prehrali, ale v Bratislave to bolo lepšie, za čo chcem chlapcov pochváliť. Výkon chlapcov sa mi páčil. V Bratislave sa nám vždy hrá dobre a radi sem chodíme." Marek Viedenský (útočník Slovana): "Ťažko hodnotiť tento duel. Zaspali sme jeho začiatok a dostali dva góly. Všetci sme boli takí zaspatí. Druhú tretinu sme začali intenzívne, chceli sme to zvrátiť, tá bola za našej strany veľmi dobrá. Bohužiaľ, nepodarilo sa nám tam vyrovnať. V tretej súper pridal tretí gól a viezlo sa to. Problémom bolo, že sme nevyužili presilovky, boli z našej strany hrozné." Ivan Švarný (obranca Slovana): "Možno sme sa nejakým spôsobom uspokojili, že nám to v prvých dueloch padalo, no dnes to nevychádzalo. Sú aj také zápasy, no nemôžeme mať tak zlý štart. Musíme sa z takýchto súbojov poučiť."


Obžalovali muža, ktorý predal strelcovi z Mníchova zbraň a muníciu

Páchateľ v okolí nákupného centra v Mníchove zastrelil v júli 2016 deväť a zranil ďalších štyroch ľudí.

MNÍCHOV. Mníchovská prokuratúra vzniesla žalobu voči mužovi, ktorý prostredníctvom tzv. darknetu, teda časti internetu, ktorá nie je prístupná bežnými vyhľadávačmi a pripojiť sa k nej dá jedine pomocou špeciálnych nástrojov či programov, predal strelnú zbraň a 350 kusov nábojov páchateľovi streľby v bavorskej metropole Davidovi S. Ten v okolí nákupného centra zastrelil 22. júla 2016 deväť a zranil ďalších štyroch ľudí, následne spáchal samovraždu. Informovalo o tom v pondelok internetové vydanie denníka Bild. Obžalovaný je už od augusta vo vyšetrovacej väzbe a teraz čelí žalobe zo zabitia z nedbalosti v deviatich prípadoch, ublíženia na zdraví z nedbalosti v piatich prípadoch a viacerých porušení platnej zbraňovej legislatívy. Nemecká justícia by teraz mala rozhodnúť o prípustnosti žaloby. Útočník, rodák z Mníchova, pochádzal z rodiny iránskych utečencov, ktorí prišli do Nemecka koncom 90. rokov. Mladík, ktorý mal dvojaké nemecko-iránske občianstvo, zmenil po nadobudnutí plnoletosti svoje rodné meno Ali na David. Žil s rodičmi a mladším bratom v bavorskej metropole, ale trpel problémami vrátane pocitov úzkosti, kvôli ktorým vyhľadal i pomoc psychiatrov.


Merkelová pricestovala na rokovania do Varšavy

VARŠAVA. Nemecká kancelárka Angela Merkelová pricestovala v piatok na návštevu Varšavy, kde ju počas slávnostnej ceremónie privítal poľský premiér Mateusz Morawiecki. Nasledovali spoločné rokovania, ktoré sa však konajú v čase napätých vzťahov medzi oboma štátmi. Predstavitelia Poľska tvrdia, že Nemecko dlží ich krajine 743 miliárd eur za škody spôsobené počas druhej svetovej vojny. Nemecko naopak tvrdí, že Poľsko na takéto požiadavky nemá žiadny právny nárok. Ďalšou kľúčovou témou zaťažujúcou vzájomné vzťahy je nesúhlas Varšavy s plynovodom Nord Steam 2, nemecko-ruským projektom, ktorý dá podľa Poľska Rusku nadmernú kontrolu nad Európou.


Najhorší útok v dejinách Somálska neprežilo najmenej 276 ľudí

Terčom útoku bol  hotel Safari ležiaci v blízkosti rušnej cesty.

MOGADIŠO. Mimoriadne silný výbuch spôsobený samovražedným útočníkom si v somálskej metropole Mogadišo vyžiadal už najmenej 276 životov. Tamojšie úrady stále hlásia okolo 300 zranených. Ide o doposiaľ najmohutnejší samostatný útok s najväčším počtom obetí v histórii tejto africkej krajiny. Agentúra AP v noci nadnes s odvolaním sa na miestnych zdravotníkov uviedla, že tragická bilancia ešte porastie. Somálska vláda obvinila miestnu extrémistickú skupinu aš-Šabáb. Somálski islamisti zatiaľ mlčia a k sobotňajšiemu incidentu sa bezprostredne nevyjadrili. Poľutovanie nad týmto činom, ktorý bol aktivitou jedného muža, vyjadril generálny tajomník OSN António Guterres. Terčom útoku bol podľa všetkého hotel Safari ležiaci v blízkosti rušnej cesty a vyhľadávaný Somálčanmi, ktorí sa do vlasti vrátili zo zahraničia. Bezpečnostné zložky sledovali nákladné vozidlo s nastraženou výbušninou po tom, ako im začalo byť podozrivé. Atentátnik aktivoval výbušninu, keď jeho auto vošlo do križovatky, kde polícia zvyčajne zastavuje autá kvôli kontrole. Útok ako "nezmyselný a zbabelý" čo najdôraznejšie odsúdilo americké ministerstvo zahraničných vecí. Somálske úrady prostredníctvom vyhlásenia ubezpečilo, že ho v boji proti terorizmu podporí. Katar informoval, že pri útoku došlo k vážnemu poškodeniu objektu ambasády. Rezort diplomacie dodal, že katarský charge d'affaires utrpel ľahké zranenie, pričom je spoločne zo zvyškom personálu v bezpečí a v poriadku.


Hyundai a Kia zvolajú v Južnej Kórei do servisov približne 240.000 áut

Pre Hyundai a Kiu, ktoré spoločne tvoria piatu najväčšiu automobilku na svete, je to ďalšia nepríjemná udalosť.

SOUL. Juhokórejské automobilky Hyundai a Kia zvolajú na domácom trhu do servisov okolo 240.000 áut. Urobia tak na základe nariadenia ministerstva dopravy, ktoré reagovalo na informácie zamestnanca automobilky Hyundai o bezpečnostných chybách na vozidlách. Stalo sa tak prvýkrát, čo juhokórejské ministerstvo nariadilo automobilkám zvolanie vozidiel do servisov. Ministerstvo dopravy okrem toho uviedlo, že požiadalo prokuratúru, aby preverila, či Hyundai a Kia spomínané nedostatky zámerne nezatajovali. Zvolávanie sa týka celkovo 12 modelov vrátane Avante, i30, Genesis, Sonata, Elantra, Tucson, Santa Fe či Sportage. Pre Hyundai a Kiu, ktoré spoločne tvoria piatu najväčšiu automobilku na svete, je to ďalšia nepríjemná udalosť po tom, ako minulý mesiac oznámili zvolanie áut do servisov v Južnej Kórei, USA a Kanade. Celkovo išlo zhruba o 1,5 milióna vozidiel, pričom ako dôvod zvolávania boli uvedené problémy s motorom. Čo sa týka najnovšieho prípadu, Hyundai uviedol, že rozhodnutie ministerstva rešpektuje, aj keď "v prípade uvádzaných nedostatkov nedošlo k žiadnym nehodám či zraneniam".


Muž s odhalenou hruďou zdobí medailu, známku aj bankovku

Pamätné diela prezentovali vo vestibule Univerzity Komenského.

Svetoznáma fotografia Ladislava Bielika Muž s odhalenou hruďou pred okupačným tankom zdobí pamätnú medailu, poštovú známku, suvenírovú bankovku a zberateľskú mincu. Tieto pamätné diela zobrazujúce občiansky odpor proti okupácii prezentovali v bratislavskej Univerzite Komenského, na mieste, kde pred 50 rokmi vyhasli životy troch ľudí po streľbe okupantov. Vydanie diel iniciovala nezisková organizácia Camera Obskura. Historický ústav Slovenskej akadémie vied predstavil novú publikáciu Dubček.


Ľudia v USA zbierajú peniaze, aby nahliadli do súkromia politikov

Nová legislatíva zasahuje do súkromia používateľov internetu - tvrdia aktivisti.

SAN FRANCISCO, BRATISLAVA. Ak politici v USA schválili sledovanie používateľov internetu ich operátormi, mali by si na vlastnej koži vyskúšať aké to je - tvrdia to aktivisti, ktorí vyhlásili zbierky pre etickú odvetu. Peniaze chcú podľa BBC využiť nielen na zabezpečenie súkromia, ale aj na to, aby získali históriu používania internetu tými, čo hlasovali za novú legislatívu. V prípade úspechu chcú vytvoriť internetovú službu, kde si občania budú môcť listovať a vyhľadávať v dátach, aby vedeli čomu sa ich zákonodarcovia venujú v mobiloch a na svojich počítačoch. Kampaň, ktorú inicioval Adam McElhaney už stihla od drobných investorov doteraz vyzbierať viac ako 188 tisíc dolárov, druhá kampaň, ktorú iniciuje Misha Collins má na účte viac ako 78 tisíc dolárov. Legislatíva však zatiaľ nie je v platnosti, čaká na posledný podpis. Do praxe by sa mala preniesť na konci tohto roka. Spor spočíva v tom, že operátori by mohli obchodovať s informáciami, ktoré získajú v prevádzke od svojich klientov. História prehliadaných stránok s časovými známkami môže prezradiť nielen aké používateľské návyky majú, ale aj aké sú ich záujmy, preferencie, alebo akým spôsobom nakladajú so svojim voľným časom. Hoci operátori tieto informácie majú, dosiaľ s nimi nemohli nakladať. Nová legislatíva z nich však robí obchodný tovar rovnakého typu, s akým obchoduje Google, Microsoft, Facebook či ktorákoľvek iná technologická firma. Rozdiel je však v tom, že operátori vidia celé dianie na svojich linkách, kým prevádzkovatelia služieb vidia iba to, čo sa deje u nich, alebo na serveroch ich partnerov.


Halepovú vyradila mladá Američanka: Zaslúži si všetko uznanie

Svetová trojka neobháji titul z Roland Garros.

PARÍŽ: Rumunská tenistka Simona Halepová neobháji titul na grandslamovom turnaji Roland Garros. Vo štvrťfinále dvojhry prehrala na parížskej antuke ako nasadená trojka so 17-ročnou Američankou Amandou Anisimovou hladko 2:6, 4:6. Počas celého zápasu nenašla recept na výborne hrajúcu súperku, ktorá v semifinále narazí na Austrálčanku Ashleigh Bartyovú. Nasadená osmička vyradila Američanku Madison Keysovú 6:3, 7:5. Anisimová zaskočila Halepovú agresívnou hrou s množstvom víťazných úderov. Od stavu 2:2 v prvom sete získala sedem gemov v rade a Rumunke sa ju už nepodarilo zastaviť. "Na prvý pohľad som na kurte možno pôsobila pokojne, no pri druhom servise som sa poriadne triasla. S pribúdajúcimi minútami to bolo stále ťažšie a ťažšie. Teší ma, že som to zvládla v dvoch setoch. Snažila som sa hrať rovnako ako Simona, agresívne a diktovať tempo. Podarilo sa mi vrátiť na druhú stranu kurtu jej bekhendy po čiare, čo mi dodalo sebavedomia," povedala v prvom pozápasovom rozhovore Anisimová, ktorá je najmladšou semifinalistkou Roland Garros od roku 2006, keď medzi elitné kvarteto postúpila Češka Nicole Vaidišová. "Súperka odohrala vynikajúci zápas, zaslúži si všetko uznanie. Som sklamaná ako po každej prehre, ale nič viac. Anisimová má šancu na titul, pokiaľ bude hrať ako vo štvrtok a nebude rozmýšľať o výsledku," povedala Halepová podľa agentúry APA. Amanda Anisimová (USA) - Simona Halepová (3-Rum) 6:2, 6:4 Ashleigh Bartyová (8-Austr.) - Madison Keysová (16-USA) 6:3, 7:5


Maďarskej ekonomike sa darí, mierne rástla

BUDAPEŠŤ. Tempo rastu maďarskej ekonomiky sa v 2. štvrťroku zrýchlilo. Informovala o tom agentúra RTTNews. Hrubý domáci produkt (HDP) krajiny za tri mesiace od apríla do konca júna 2016 medziročne stúpol o 2,6 % po 1,1-% zvýšení v 1. kvartáli, uviedol maďarský štatistický úrad a potvrdil svoj prvý odhad. Maďarská ekonomika rastie od 2. štvrťroka 2013. Na sezónne a kalendárne upravenej báze HDP vzrástol o 1,8 % a nie o 1,7 %, ako predpokladali štatistici vo svojom prvom odhade. V medzikvartálnom porovnaní maďarská ekonomika v 2. štvrťroku expandovala o 1 % po 0,5-% poklese v prvých troch mesiacoch. Prvý odhad počítal s nárastom až o 1,1 %.